qundao/data-zh-poetry huggingface dataset:
送虔守楚大夫
作者：楊時
朝代：宋

象緯辰心次，雄都水濁時。
經天浮瑞彩，絕代出英姿。
厚德千金璧，虛懷萬頃陂。
霜蹄來漢苑，雲翮上天池。
籍籍才猷美，皇皇使節馳。
飛書騰衆吻，橫穽寘通逵。
剖竹章流遠，還車蜀道巇。
秦庭徒被指，趙璧本無虧。
黄霸初勤細，裴公可範規。
惠流三郡俗，名掩四賢祠。
大厦資梁棟，承祧頼鼎彝。
會須紆衮繡，寧久駐旌麾。
畫航行空挽，甘棠去益思。
烟波迎棹急，江柳拂牆低。
賤士行藏拙，參軍秩序卑。
生涯惟蠹簡，事業付毛錐。
懶惰文園病，伶仃曼倩饑。
自甘同跛鼈，未忍舍靈龜。
朽質難雕繪，餘生辱品題。
寒荄回暖律，陰壑得晴曦。
終愧麞頭賤，難酬國士知。
兩行淵客淚，感激自沾頤。
送行和楊廷秀韵
作者：楊時
朝代：宋

學粗知方始爲人，敢崇文貌獨真誠。
意雖阿世非忘世，志不謀身豈誤身。
逐遇寬恩猶得祿，歸衝臘雪自生春。
君詩正似秋風快，及我征帆故起蘋。
送趙循道赴都講
作者：楊時
朝代：宋

鳳山鬰崔嵬，下有千頃陂。
峻極不可攀，浮光亙長鬐。
晦冥滴風雨，澄淡含瓌奇。
吸呼入君懷，萬態羅心脾。
吐辭麗金雘，煥若星斗垂。
朅來荆渚游，紅蕖照清漪。
故宮久零落，一洒增余輝。
惇族貴老成，堯言下丹墀。
浮驂駕雲帆，眷然成仳離。
長裾曳王門，豈比困鹽虀。
驊騮踏長坂，萬里誰能羈。
送鄭季常赴大學正
作者：楊時
朝代：宋

驅車出西城，眷言與君違。
北顧臨康衢，問子將焉之。
赤驥度渥洼，終當飲瑶池。
成都九軌道，一躍不可追。
浮塵暗荆棘，捷徑行多迷。
長風戰秋林，零露沾人衣。
青松不改柯，期子清霜時。
送陳幾叟南歸·其一
作者：楊時
朝代：宋

連牆東郭倦追尋，高卧毗耶老病侵。
自愧屠龍真拙技，漫令吾子費千金。
送陳幾叟南歸·其三
作者：楊時
朝代：宋

幾年夢想到親闈，身逐行雲萬里飛。
苕水未殊沂上樂，春風無負舞雩歸。
送陳幾叟南歸·其二
作者：楊時
朝代：宋

霾風霪雨濕征裾，隔雨樓臺半有無。
南去定逢韓閣老，歸愚當見問夷塗。
遊光大寺示犀老
作者：楊時
朝代：宋

山橫杳靄有無中，疊觀層臺一梵宮。
萬軸琅函方杜口，數聲啼鳥正談空。
溪雲抱影侵行屐，香篆飛烟襲晚風。
薄宦羈人如接摺，自慚來往苦匆匆。
遊武夷
作者：楊時
朝代：宋

函關崎嶔走秦鹿，天下並逐爭羣雄。
抉雲翻空鰲足折，黔黎竄伏如寒蛩。
武夷山深水清泚，避世猶有高人蹤。
龍泓東注海波涌，玉女翠擁秋雲鬆。
赤霄真骨寫虛壁，通泉凡筆慚非工。
藏舟浮梁跨絕壑，隠見似與天潢通。
當時雞犬不復見，窠巖依舊烟霞籠。
我來秋杪月既望，尚有幽菊埋榛叢。
天容洗浄雨新霽，雲幕四卷清無風。
掀篷進棹窮異境，注目想見流殘紅。
回船杖屨躡幽徑，松竹窈窕環琳宮。
翠琬溫辭耀華衮，金榜大字纏交龍。
自憐病骨掛塵網，幔亭高會何由逢。
解衣歸卧玉瑣碎，仰看明月穿疏篷。
遊玉華洞
作者：楊時
朝代：宋

蒼藤秀木遶空庭，疊石層巒擁畫屏。
混沌鑿開幽竅遠，巨靈分破兩峰青。
雲藏野色春長在，風入衣襟酒易醒。
採玉遺蹤無處問，擬投簪紱學仙經。
過七里瀨·其一
作者：楊時
朝代：宋

拂雲高雁倚風摶，下視平湖萬里寬。
搔首扁舟又東去，錢塘江上看波瀾。
過七里瀨·其二
作者：楊時
朝代：宋

扁舟東下幾時還，一席飛帆插羽翰。
回首嚴陵臺上月，清風千古逼人寒。
過吳江
作者：楊時
朝代：宋

天水相涵翠有餘，玻璃萬頃接方壺。
山浮晚照清如洗，風遠飛帆細欲無。
漫叟未應甘皂櫪，散人終欲傲江湖。
維舟况值鱸魚美，鱠疊銀絲飫腹腴。
過廬山遇雨
作者：楊時
朝代：宋

江風吹雨逐人來，行過山前首重回。
絕頂隔雲看不見，石稜崖角獨崔嵬。
過清溪渡
作者：楊時
朝代：宋

天闊江銜雨，冥冥上客衣。
潭清魚可數，沙晚雁爭飛。
川谷留雲氣，鵜鶘傍釣磯。
飄零滄海客，期到一帆歸。
過漢江
作者：楊時
朝代：宋

西極鰲足折，東南地維傾。
衆流競趨下，洶洶歸滄溟。
誰能跨明河，挽此經天行。
世難乘槎翁，此意終冥冥。
過石首謁縣官回有作
作者：楊時
朝代：宋

萬事紛紛醉即休，無功可作酒泉侯。
誰能載取千缸去，且向舟中打拍浮。
過蘭溪
作者：楊時
朝代：宋

紛紛朝市競秋毫，江上霜風正怒號。
不問揚瀾與彭浪，翩然東下日千艘。
過豐城
作者：楊時
朝代：宋

清江渺渺綠浮天，博物無人繼昔賢。
應有斗間靈氣在，誰能更與斸龍泉。
過金山
作者：楊時
朝代：宋

環望荆吳坼，清江日夜流。
飛騰潮汐浪，漂泊利名舟。
山湧鰲番出，樓噓蜃氣浮。
僧窗千古意，出沒看輕漚。
過錢塘江迎潮
作者：楊時
朝代：宋

銀潢翻空際天白，鯤怒鵬鶱海波擊。
湧雲噫氣聲怒號，萬馬馳車隨霹靂。
低昂上下如桔槹，頃刻性命輕鴻毛。
賫囊負笈有夷路，一日何事常千艘。
因思羊腸盤九坂，攀援蜀道愁狖猱。
人生觸處有萬險，豈必此地多風濤。
願言夷險不須問，莫負對酒持霜螯。
過關山·其一
作者：楊時
朝代：宋

牢落關山路，年來倦往還。
長隨流梗泛，有愧白雲閒。
親遠江天外，魂勞夢想間。
泫然遊子淚，挹盡復汍瀾。
過關山·其二
作者：楊時
朝代：宋

歲律行將暮，飈風凌九垓。
山深人寂寞，路遠馬虺隤。
幽意從誰展，愁懷殢酒開。
衰遲仍惜日，投晚獨徘徊。
遣懷
作者：楊時
朝代：宋

君子雖自嚴，至潔宜若汙。
昭昭揭日月，所向將蝟如。
天地一穽中，逼仄身亦孤。
游世在虛己，浩蕩與時俱。
靈府有天游，環中真道樞。
遣興
作者：楊時
朝代：宋

嵩華千仞立，不礙天地寬。
涇渭清濁流，不離海波瀾。
人生過眼萬事役，記憶細故真童頑。
鄒公輓辭二首·其一
作者：楊時
朝代：宋

一伏青蒲上，三年瘴海濱。
泉甘不出戶，客醉豈無神。
報國心長在，知恩志未伸。
追懷垂絕語，空有淚盈巾。
鄒公輓辭二首·其二
作者：楊時
朝代：宋

舊德今誰在，凋零已不多。
雲天開日月，陸海自風波。
空歎與齡夢，難留曳杖歌。
平生濟川意，無處問施羅。
鄱陽湖觀打魚
作者：楊時
朝代：宋

秋高水初落，鱗介滿沙脊。
浩如太倉粟，寧復數以粒。
紛紛漁舟子，疑若俛可拾。
橫湖沉密網，脫漏百無十。
蟲蝦雜魴鯉，駢首吐微濕。
小人利口實，刀机汙鱗鬣。
鯤鯨亦狼狽，風雨移窟宅。
玉淵有神祠，變化在噓吸。
胡寧飽羶香，忍視萬魚急。
幽潜不足恃，感嘆百憂集。
寄謝漆園吏，於計未爲得。
酬林志寧
作者：楊時
朝代：宋

君不見昔時卜年公，坼龜食墨瀍澗東。
伊流洛水環紫宮，廣輪千里天地中。
真人一往不復見，鼎湖弓劍空遺蹤。
陰陽所交風雨會，和氣自古生英雄。
邇來百千歲，零落多奇窮。
鳴皋少室崢嶸倚天闕，下有回淵萬仞蟠雙龍，蒸雲結雨氣濛濛。
惟有蒼髯紫頷包玄珠，時發光燄凌烟虹。
成周太平鬰餘策，但令洙泗生清風。
羨君妙齡有仙骨，乘槎暗與天潢通。
萬里不一息，去若孤征鴻。
决開銀河浪，分出一派懸秋空。
顧予山野姿，未老心已慵。
謬從君子游，營道術偶同。
有如退之與東野，自慚青蒿倚長松。
感君惠然抵山谷，開談冰雪清吾胸。
高堂黑髮顔如童，未須念此心忡忡。
幸有山前清泉冷可酌，與君啜甘茹草忘春冬。
醴陵丁君洋洋亭
作者：楊時
朝代：宋

依蒲泳藻兩相忘，宛有江湖氣味長。
凭檻翛然真得計，祇應幽興在濠梁。
重經烏石舖
作者：楊時
朝代：宋

夾屋青松翠靄中，去年經此亦匆匆。
重來烏石岡頭路，依舊松聲带曉風。
閒居書事
作者：楊時
朝代：宋

虛庭幽草翠相環，默坐頹然草色間。
玩意詩書千古近，放懷天地一身閒。
疏窗風度聊欹枕，永巷人稀獨掩關。
誰信紅塵隨處凈，不論城郭與青山。
閒居書事
作者：楊時
朝代：宋

輕風拂拂撼孤檉，庭戶蕭然一室清。
隔葉蟬鳴微欲斷，又聞餘韵續殘聲。
除夜感懷·其一
作者：楊時
朝代：宋

歲律已云盡，思家日日深。
二年爲客恨，千里倚門心。
節物羅樽俎，兒童學語音。
眩然如在目，恍惚夢難尋。
除夜感懷·其二
作者：楊時
朝代：宋

愛日乖予願，親顔長在心。
遠遊仍換歲，華髮想盈簪。
永夜誰同席，殘盃憶共斟。
相思空有淚，揮洒滿衣襟。
陳留書事
作者：楊時
朝代：宋

烏檣風纜欲飛翾，拍岸驚濤挽不前。
曲浦漲沙仍積凍，疏林斜日自生烟。
崎嶔道路真堪笑，放浪江湖已判年。
一枕晝眠無好夢，空慚邊老腹便便。
隠几
作者：楊時
朝代：宋

上天不殞霜，萬木正鮮澤。
青蒿與長松，各挺歲寒節。
朔風吹沙寒，高嶺凍積雪。
萬木已摧落，長松獨清潔。
人生無艱危，君子竟何別。
隠几試澄思，行藏易差轍。
離家作二首·其一
作者：楊時
朝代：宋

敗葉辭故枝，驚飈送微雨。
田廬向收穫，城中亟完補。
游子欲何之，道路修且阻。
俛首謝田父，予生厭羈旅。
離家作二首·其二
作者：楊時
朝代：宋

胡雁依朔風，羣飛逐南翔。
游子方北征，朔風吹我裳。
攬轡望雲間，夜色正蒼蒼。
空羨南歸翼，幽懷增感傷。
雨寒
作者：楊時
朝代：宋

天幕陰雲積，蕭蕭雨正霪。
泥污關市寂，水入御溝深。
破屋寒侵骨，哀弦凍絕音。
更愁風力健，瘦怯不能禁。
題愚齋
作者：楊時
朝代：宋

結廬依林丘，回峰爭盤紆。
下闞清池淵，憑軒數游魚。
飛閣出雲表，浮烟襲簪裾。
中有傲世士，脫略自謂愚。
高義輕籯金，貽謀有詩書。
青編富充宇，散秩羅瓊琚。
鱗鱗壁間題，一一露珊瑚。
嗟予久昏塞，荒蹊少耘鋤。
昌黎已隔世，將焉問夷塗。
道逢北山公，荷鍤時與俱。
皎皎河曲叟，朋儕共欷歔。
高齋一來遊，豁然心神舒。
籬東有餘址，誰能薙榛蕪。
結茅可容席，一瓢來此居。
寄謝陶彭澤，何必愛吾廬。
題清芬閣
作者：楊時
朝代：宋

雄飛古君子，隠德不隠身。
高行聳流俗，詩名逸古人。
堂深雲鎖檻，木古歲藏春。
凜凜嚴光列，英華日轉新。
題詩長老壁
作者：楊時
朝代：宋

維摩病士意超然，邊腹便便但晝眠。
共說平時忙底事，烹茶煮藥過殘年。
題贈吳國華釣臺
作者：楊時
朝代：宋

君不見釣璜溪上白髮翁，一竿西去追冥鴻。
田車同載非羆熊，鷹揚烈飛如飄風。
又不見羊裘石瀨垂綸叟，爽槩凌天動星斗。
萬乘故人親訪求，卧對鑾輿忍回首。
聖賢遇合自有時，潔身亂倫非所知。
高風寥寥古已往，較然得失知者誰。
君有釣臺臨橘水，橘溪不與桐溪比。
收身欲攝渭老蹤，笑撫長髯照清泚。
澄潭夜月秋光浮，撇波短艇沿汀洲。
長繩巨石不能繫，飛帆片席歸蓬丘。
巨鈎沉餌牽九牛，一釣直掣金鰲頭。
脩鱗擺鬣浪山起，雲鵬飛翻忽千里。
跨雲憑翼上青冥，一點孤光厠箕尾。
題陳宣事烟波泛宅
作者：楊時
朝代：宋

忘懷纓紱寄浮居，來泛烟波擬釣徒。
我欲他時清洛上，爲君正櫓作鯔鯔。
黄彥昭時思閣
作者：楊時
朝代：宋

孤丘鎖千岑，層閣跨雲起。
永懷霜露思，時未薦醪醴。
欽宗貴收族，蟄蟄神亦喜。
故令傲霜根，駢枝復連理。
黄侯渥洼種，一躍不容擬。
慶源如歸墟，萬壑自奔止。
終見君子鄉，乃是鳴珂里。
齒落書懷
作者：楊時
朝代：宋

身上蕭條事事空，齒牙凋落賸衰翁。
渴心尚欠冰凌解，病骨長思藥力攻。
文几倦親塵土暗，斷編慵理蠹魚封。
南床穩卧陶公宅，枕上悠揚一榻風。
句
作者：楊晨
朝代：宋

結網㜷教女，操舟罷詬男。
政和二年三月廿四日鄜延帥府大閱即席呈獻帥座賈公凱歌·其一
作者：楊景
朝代：宋

旌旗風暖颺春暉，的皪寒光照鐵衣。
壯士銜枚聽傳令，邊鴻敢傍陣雲飛。
政和二年三月廿四日鄜延帥府大閱即席呈獻帥座賈公凱歌·其一〇
作者：楊景
朝代：宋

宿麥斜桑滿塞垣，彎已經不復射遊魂。
華戎說罷干戈事，萬歲山呼荷至尊。
政和二年三月廿四日鄜延帥府大閱即席呈獻帥座賈公凱歌·其七
作者：楊景
朝代：宋

控弦十萬漢蕃兵，行鼓分屯細柳營。
白面元戎心似鐵，不教羌騎近長城。
政和二年三月廿四日鄜延帥府大閱即席呈獻帥座賈公凱歌·其三
作者：楊景
朝代：宋

天兵十萬擁貔貅，紫塞年年大有秋。
不是頡羌求款附，爲君唾手取靈州。
政和二年三月廿四日鄜延帥府大閱即席呈獻帥座賈公凱歌·其九
作者：楊景
朝代：宋

招馬紅旗繡浪開，戰鼙百面打春雷。
南山萬仞陰崖險，似箭紅塵一溜來。
政和二年三月廿四日鄜延帥府大閱即席呈獻帥座賈公凱歌·其二
作者：楊景
朝代：宋

奏罷清笳聽凱歌，行啟細柳拂彫戈。
征人盡道從軍樂，城上黄雲喜氣多。
政和二年三月廿四日鄜延帥府大閱即席呈獻帥座賈公凱歌·其五
作者：楊景
朝代：宋

王畿諸將戍沙場，亦有家書寄雁行。
不說邊庭征戰苦，侍郎恩意似汾陽。
政和二年三月廿四日鄜延帥府大閱即席呈獻帥座賈公凱歌·其八
作者：楊景
朝代：宋

崆峒猛士射鵰還，三石雕弓月樣彎。
爲問轅門何似勇，劃騎生馬注南山。
政和二年三月廿四日鄜延帥府大閱即席呈獻帥座賈公凱歌·其六
作者：楊景
朝代：宋

丈丈蛇矛錦甲新，虬鬚虎頭漢將軍。
彎弓盤馬當牙帳，雙發鳴髇入塞雲。
政和二年三月廿四日鄜延帥府大閱即席呈獻帥座賈公凱歌·其四
作者：楊景
朝代：宋

正塞從來豫虜謀，好將忠赤報衙頭。
速修朝覲趨丹鳳，乞汝河西十二州。
玉泉院荔枝軒
作者：楊朏
朝代：宋

曾觀荔枝圖，幾費丹青粧。
能紅能紫亦能綠，不能寫得天然香。
曾讀荔枝譜，品品堪第一。
較量滋味論高低，大抵聞名不聞實。
我疑真宰推化工，安排百果分番紅。
杏梅桃李不足數，先教碌碌隨春風。
錦囊玉液相渾淪，百果讓作東南元。
別有真香與味色，一時分付荔枝軒。
春日田園雜興
作者：楊本然
朝代：宋

春風建業馬如飛，誰肯田園拂袖歸。
栗里久無彭澤賦，松江僅有石湖詩。
踏歌槌鼓麥秧綠，沽酒裹鹽菘芥肥。
吳下風流今莫續，杜鵑啼處草離離。
上陳文惠
作者：楊朴
朝代：宋

昨夜西風爛漫秋，今朝東岸獨垂鈎。
紫袍不識蓑衣客，曾對君王十二旒。
句
作者：楊朴
朝代：宋

就客飲時擔酒去，見鱼遊處撥萍開。
村居感興
作者：楊朴
朝代：宋

一壺村酒膠牙酸，十數胡皴徹骨乾。
隨著四婆裙子後，杖頭挑去賽蠶官。
秋日閑居
作者：楊朴
朝代：宋

忽聞高柳噪新蟬，厭暑情懷頓豁然。
庭檻夜凉風撼竹，池塘香散水摇蓮。
鱸魚鱠憶奔江浦，焦尾琴思換蜀弦。
莫遣金樽空對月，滿斟高唱混流年。
莎衣
作者：楊朴
朝代：宋

軟綠柔藍著勝衣，倚船吟釣正相宜。
蒹葭影裏和烟卧，菡萏香中带雨披。
狂脫酒家春醉後，亂堆漁舍晚晴時。
直饒紫綬金章貴，未肯輕輕博換伊。
詩一首
作者：楊朴
朝代：宋

更無落魄耽盃酒，更莫猖狂愛詠詩。
今日捉將官裏去，這回斷送老頭皮。
絕句
作者：楊杞
朝代：宋

三間茅屋獨家村，風雨蕭蕭可斷魂。
舊日相如猶有壁，如今無壁更無門。
句
作者：楊林
朝代：宋

舊遊如夢苦傷神。
丁巳再游題蓬山堂泉石
作者：楊棟
朝代：宋

瓊流鑒空，混沌一隙。
紫霄柱下，清泉白石。
浄土寺追和東坡韻
作者：楊棟
朝代：宋

令君督來期，書郵日旁午。
世事不足論，清游乃先務。
朝朝叩禪關，復此得浄宇。
淺斟琥珀濃，細嚼銀絲縷。
味雋問牛酥，軒高來燕乳。
曲折溪屢橫，尖圓峰可數。
萬頃喧桑田，一簇靜松塢。
由來鏡中人，不殊草頭露。
越主朝汴宮，蜀客盡吳語。
剝蝕浄土碑，荒殘峽山路。
桑梓如之何，誰能忘一顧。
日詢錦橋新，三歎清流俯。
游大滌棲真洞·其一
作者：楊棟
朝代：宋

携手清苕去，高楓丹葉森。
漁樵九鎖曲，風雨一窗深。
索酒貪山月，添衣怯洞陰。
鳳歸天柱曉，樓閣有鳴琴。
游大滌棲真洞·其二
作者：楊棟
朝代：宋

山峨來夾案，泉急自穿渠。
密記東陽訣，高題上帝居。
牙兒藏寶篋，山子走籃輿。
曲折璣衡轉，溪坳可結廬。
玉枕石
作者：楊槱
朝代：宋

棧道險復險，客懷愁更愁。
萬山俱絕壁，一水不通舟。
潤州
作者：楊模
朝代：宋

帆檣共天遠，樓觀與雲平。
山閲三分國，江橫十萬兵。
滿庭芳
作者：楊樵雲
朝代：宋

只道空煙，又疑流水，依依卻是行雲。瞭然相對，又是夢紛紜。半面春風圖畫，黃金在、難鑄昭君。溪橋斷，梅花晴雪，端的白三分。真真。難喚醒，三年抽藕，織得榴裙。甚徘徊窺鏡，交翼鸞文。一片飛花來去，並刀快、翦取晴紋。無情處，分明著眼，強半帶春醺。
七夕
作者：楊樸
朝代：宋
体裁：七言绝句

未會牽牛意若何，須邀織女弄金梭。
年年乞與人間巧，不道人間巧已多。
臨終偈
作者：楊權
朝代：宋

七十九年夢覺，五湖四海隨緣。
撥轉雲頭歸去，曉日東升赤然。
華清宮
作者：楊正倫
朝代：宋

休罪明皇與貴妃，大都衰盛兩相隨。
惟憐一派溫泉水，不逐人心冷暖移。
承漠公承議頒示佳章謹次元韻
作者：楊武仲
朝代：宋

當年臺閣仰英遊，此日還鄉接舊儔。
共喜故人攀鳳翼，佇膺新詔覲螭頭。
清歡且盡三春樂，閑飲能消五載愁。
夸聽郢中歌白雪，敢將巴曲強論酬。
武仲伏承益之奉議轉示晦之佳什謹依元韻次和
作者：楊武仲
朝代：宋

素發龐眉一陋儒，常陪龍友到禪居。
我隨益者誠多幸，人歎賢哉愧有餘。
坐上共飛純玉斝，腰間齊佩白銀魚。
高吟清論常終日，會數朋交信不疏。
永別
作者：楊氏
朝代：宋

春盡花隨盡，其如自是花。
從來說花意，不過此容華。
滿庭芳
作者：楊氏
朝代：宋

錯應誰鑄。
締盟
作者：楊氏
朝代：宋

珠簾半牀月，青竹滿林風。
何事今宵景，無人解與同。
聯句
作者：楊氏
朝代：宋

珠簾半窗月，修竹一簾風。
何事今宵景，無人解與同。
送夫從軍
作者：楊氏婦
朝代：宋

海壇門外浪滔天，妾上城樓君上船。
回首西風深巷底，梅花霜月夜如年。
永州
作者：楊永節
朝代：宋

柳侯好倔奇，頗類元道州。
遂令舂陵行，至今猶風流。
夜宿龍頭
作者：楊汝南
朝代：宋

江流如箭路如梯，夜泊龍頭煙靄迷。
兩角孤雲天一握，曉光不覺玉繩低。
句
作者：楊潛
朝代：宋

烘日淺深色。
題釣臺
作者：楊潛
朝代：宋

遐想當年隠富春，生涯只寄一絲綸。
幸逢白水爲真主，肯向青山訪故人。
試問勒功依日月，何如占象動星辰。
回頭四七皆塵迹，獨有先生迹未塵。
一落索
作者：楊澤民
朝代：宋

水與東風俱秀。一池春皺。滿庭花卉盡芳菲，只有朵、江梅瘦。譜裡知名自久。真情難有。縱然時下有真情，又還似、章臺柳。
一落索
作者：楊澤民
朝代：宋

識盡人間甘苦。不如歸去。先來孤館客愁多，更傾下、連宵雨。盡日登山繞樹。祿非尺素。竹雞啼了杜鵑啼，甚都在、人愁處。
倒犯
作者：楊澤民
朝代：宋

黛眉新掃。芳容襯縞。佳人在、翠簾深窈。逡巡遽贈詩語，因詢屏幃悄。道自有、藍橋美質誠堪表。倩纖纖、捧芳醥。琴劍度關，望玉京人，迢迢天樣窵。下馬叩靖宇，見仙女、雲英小。算冠絕、人間好。飲刀圭、神丹同得道。感向日，夫人指示相垂照。壽齊天后老。
傷情怨·清商怨
作者：楊澤民
朝代：宋

嬌痴年紀尚小。試晚妝初了。自戴黃花，開奩還自照。臨岐離思浩渺。道未寒、須管來到。記取叮嚀，教人歸且早。
南鄉子
作者：楊澤民
朝代：宋

乘月上高樓。一片清光浩莫收。簾卷好風知客意，颼颼。山自縱橫水自流。卻繞古城頭。塵事匆匆得少休。遙送徵鴻千里外，明眸。消盡人間萬種愁。
品令
作者：楊澤民
朝代：宋

日長風靜。濃香在、珠簾花影。棋具對著明窗近。未排角勢，鴉鷺先分陣。雙疊遠山非有恨。正藏機休問。便如喝采爭堂印。局番無定。有幸君須盡。
塞垣春
作者：楊澤民
朝代：宋

繡閣臨芳野。向晚把、花枝卸。世間尋覓，除是圖畫。這歡娛已係人心也。更翰墨、新揮灑。展蠻箋、明窗底，把□心事都寫。謝女與檀郎，清才對、真態俱雅。鳳枕樂春宵，絳帷度秋夜。便同雲黯淡，冰霰縱橫，也並眠鴛衾下。假使過炎暑，共將羅扇把。
塞翁吟
作者：楊澤民
朝代：宋

院宇臨池水，橋邊繞水朧□。橋左右，水西東。水木兩芙蓉。低疑洛浦凌波步，高如弄玉凌空。葉百疊，蕊千重。更都染輕紅。沖沖。能消盡，憂心似結，看豔色、渾如夢中。為愛惜芳容未盡，好移去，滿插家園，特與培封。年年對賞美質，朝朝披玩香風。
大酺
作者：楊澤民
朝代：宋

漸雨回春，風清夏，垂柳涼生芳屋。餘花猶滿地，引蜂遊蝶戲，慢飛輕觸。院宇深沈，簾櫳寂靜，蒼玉時敲疏竹。雕樑新來燕，恣呢喃不住，似曾相熟。但雙去並來，漫縈幽恨，枕單衾獨。仙郎去又速。料今在、何許停雙轂。任夢想、頻登臺榭，遍倚闌干，水雲千里空流目。縱遇雙魚客，難盡寫、別來心曲。媚容幸傾城國。今日何事，還又難分麰菽。寸心天上可燭。
宴清都
作者：楊澤民
朝代：宋

早作聽晨鼓。徵車動、畫橋乘月先度。鄰雞唱曉，人家未起，尚扃柴戶。沙邊塞雁聲遙，料不見、當時伴侶。似怎地、滿眼愁悲，秋如宋玉難賦。休論愛合暌離，微官繫縛，期會良苦。封侯萬里，金堆北斗，不如歸去。歡娛漸入佳趣，算畫在、屏幃邃處。仗小詞、說與相思，伊還會否。
少年遊
作者：楊澤民
朝代：宋

三分芳髻攏青絲。花下見仙姿。殢雨情懷，沾風蹤跡，相見恨歡遲。能言豔色如桃李，曾折最先枝。冶葉叢中，閒花堆裡，那有者相知。
少年遊
作者：楊澤民
朝代：宋

金爐噴獸枕敧山。衾帳不知寒。數片飛花，初臨窗外，猶作墮梅看。明年此際應東去，藤轎逐徵鞍。山水屏中，鶯花堆裡，相與下臨安。
憶舊遊
作者：楊澤民
朝代：宋

念區區遠宦，帶月侵晨，燃燭中宵。在昔曾遊遍，過三湘下浙，二水通瀟。小舟暫輟蘭棹，羸馬復鞭搖。但舊日雄圖，平生壯氣，往往潛消。迢迢。向年事，記豔質平堤，曾共聽鏢。醉□遊沙市，被疏狂伴侶，朝暮相招。怎知後約難再，牛女隔星橋。待遠結雙成，他時去竊千歲桃。
望江南·憶江南
作者：楊澤民
朝代：宋

尋勝去，驅馬上南堤。信腳不知人遠近，醉眠猶勸玉東西。歸帽任衝泥。春雨過，農事在瓜蹊。野卉無名隨路滿，山禽著意傍人啼。鼓角已悲悽。
木蘭花·玉樓春
作者：楊澤民
朝代：宋

奇容壓盡群芳秀。枕臂濃香猶在袖。自從草草為傳杯，但覺厭厭長病酒。堤上路長官柳瘦。愁在月明霜落後。須知斗帳夜寒多，早趁西風回鷁首。
氐州第一
作者：楊澤民
朝代：宋

瀟瀟寒庭，深院繡蓋，佳人就中嬌小。半額裝成，纖腰浴罷，初著銖衣縹緲。徐整鸞釵，向鳳鑑、低徊斜照。情態方濃，憨痴不管，綠稀紅老。閬苑春回花枝少。漫微步、芳叢頻繞。密意難窺，幽歡未講，時把琵琶抱。但多才強傅粉，何須用、千金買笑。一枕春酲，笑巫陽、朝雲易曉。
浣溪沙
作者：楊澤民
朝代：宋

一徑栽培九畹成。叢生幽谷免敧傾。異芳止合在林亭。馥郁國香難可擬，紛紜俗眼不須驚。好風披拂雨初晴。
浣溪沙
作者：楊澤民
朝代：宋

仙子何年下太空。凌波微步笑芙蓉。水風殘月助惺忪。礬弟梅兄都在眼，銀臺金盞正當胸。為伊一醉酒顏紅。
浣溪沙
作者：楊澤民
朝代：宋

南國幽花比並香。直從初夏到秋涼。素馨茉莉佔時光。梅□正寒方著蕊，芙蓉過暑即空塘。箇中春色最難量。
浣溪沙
作者：楊澤民
朝代：宋

原上芳華已亂飛。林間佛日卻暉暉。一花六葉殿春歸。身外色香空荏苒，鼻端訊息正霏微。禪林曲幾坐忘時。
浣溪沙
作者：楊澤民
朝代：宋

芳蕊鬅鬆夾道垂。珠幢玉節下瑤池。異香團就小花兒。應念裴航佳句好，休論白傅送行悲。月娥親自送仙衣。
浣溪沙
作者：楊澤民
朝代：宋

金粟蒙茸翠葉垂。月宮仙種下天涯。兒曹攀折有云梯。枕畔幽芳醒睡思，爐中換骨脫金泥。待持金翦怕兒啼。
浣溪沙
作者：楊澤民
朝代：宋

風遞餘花點素繒。日烘芳炷下蘿藤。為誰雕琢碎春冰。玉蕊觀中猶得譽，木樨巖下尚馳聲。何如高架任伊憑。
浪淘沙慢
作者：楊澤民
朝代：宋

禁城外，青青細柳，翠拂高堞。徵鼓催人驟發。長亭漸覺宴闋。情緒似丁香千百結。忍重看、手簡親折。聽怨舉離歌寄深意，新聲更清絕。心切。暮天塞草煙闊。正乍裛輕塵，新睛後，汨汨清渭咽。聞西度陽關，風致全別。玉杯屢竭。思故人千里，唯同明月。扶上雕鞍還三疊。那堪第四聲未歇。念蟾魄、能圓還解缺。況人事、莫苦悲傷悴豔色。歸來複見頭應雪。
滿庭芳
作者：楊澤民
朝代：宋

春過園林，雨餘池沼，嫩荷點點青圓。晝長人靜，芳樹欲生煙。一徑幽通邃竹，松風漱、石齒濺濺。平生志，功名未就，先覓五湖船。不如，歸去好，良田二頃，茅舍三椽。任高歌月下，痛飲花前。果解忘情寄意，又何在、頻撫無弦。煙波友，扁舟過我，相伴白鷗眠。
滿路花·促拍滿路花
作者：楊澤民
朝代：宋

愁得鬢絲斑，沒得心腸破。上梢恩共愛，忒過火。一床錦被，將為都包裹。剛被旁人隔，不似鴛鴦，等閒常得雙臥。非無意智，觸事應偏左。那堪名與利，相羈鎖。一番記著，一夜還難過。伊還思念我。等得歸來，恁時早早來呵。
滿路花·促拍滿路花
作者：楊澤民
朝代：宋

雙眼灩秋波，兩臉凝春雪。尊前初見處，琴心絕。千磨百難，石上瓊簪折。人非天樣闊。車馬難通，奈何沒個關節。深盟密約，齧臂曾流血。須知絃斷有，鸞膠接。別離日久，轉覺歸心切。先把新詞說。憔悴相容，怕伊相見難別。
漁家傲
作者：楊澤民
朝代：宋

未把金盃心已惻。少年病酒還成積。一昨宦遊來水國。心知得。陶陶大醉何人識。日近偶然頻燕客。尊前巾帽時敧仄。致得沈痾盟枕蓆。吾方適。從今更不嘗涓滴。
漁家傲
作者：楊澤民
朝代：宋

穠李素華曾縞晝。當年獨冠群芳秀。今日再來眉暗鬥。誰人後。追思恰似章臺柳。先自病來遲唧溜。肌膚瘦減寬襟袖。已是無聊仍斷酒。徘徊久。者番枉走長亭候。
玉樓春
作者：楊澤民
朝代：宋

筆端點染相思淚。盡寫別來無限意。祗知香閣有離愁，不信長途無好味。行軒一動須千里。王事催人難但已。床頭酒熟定歸來，明月一庭花滿地。
玲瓏四犯
作者：楊澤民
朝代：宋

韻勝江梅，笑杏俗桃粗，空眩妖豔。盡屏鉛華，天賦翠眉丹臉。門閉晝永春長，看燕子、並飛撩亂。嘆歲華若箭頻換。深院有誰能見。夜來初得同相薦。便門闌、瑞煙蔥茜。天然素質真顏色，直是驚人眼。曾向眾裡較量，似六個、骰兒六點。應自來恨悶，和想憶，都消散。
秋蕊香
作者：楊澤民
朝代：宋

向曉銀瓶香暖。宿蕊猶殘嬌面。風塵一縷透窗眼。恨入春山黛淺。短書封了憑金線。系雙燕。良人貪逐利名遠。不憶幽花靜院。
紅林擒近
作者：楊澤民
朝代：宋

梅信初回暖，風稜猶壯寒。禾稼響圭璧，簾旌隱琅玕。門外群山尚滿，窗前數片餘殘。凍底潛有魚翻。東風漸生瀾。杖策扶半醉，燕寢有餘歡。兒童自捧，皚皚調蜜盈盤。兆豐穰和氣，來呈美瑞，莫同輕薄飛絮看。
紅林擒近
作者：楊澤民
朝代：宋

輕有鵝毛體，白如龍腦香。瓊筍綴飛桷，冰壺鑑方塘。渾如瑤臺閬苑，更無茅舍蓬窗。畫閣自有梅裝。貪耍罷彈簧。鼓舞沽酒市，蓑笠釣魚鄉。遐觀自樂，吾心何必濠梁。待喬木都凍，千山盡老，更煩玉指勸羽觴。
花犯
作者：楊澤民
朝代：宋

百花中，夭桃秀色，堪餐作珍味。武陵溪上，□宋玉牆頭，全勝姝麗。去年此日佳人倚。凝情心暗喜。恨未得、合歡鴛帳，歸來猶半被。尋春記前約因□，題詩算怎耐、相思憔悴。攀玩對、東君道，莫教輕墜。尖纖向、鬢邊戴秀，芳豔在、多情雲翠裡。看媚臉、與花爭好，休誇空覓水。
荔枝香
作者：楊澤民
朝代：宋

未論離亭話別，涕先泫。旋滌瑤觶，深挹芳醪，凝愁滿眼。偎人大白鬚卷。歌遍。三勸。記得當時送□遠。素蟾屢明晦，彩雲易散。後約難知，又卻似、陽關宴。烏絲寫恨，帕子分香為郎翦。願郎安信頻遣。
荔枝香
作者：楊澤民
朝代：宋

瞰水自多佳處。春未去。繡桷鬥起凌空，隱隱籠輕霧。已飛畫棟朝雲，又卷西山雨。相與。共煮新茶取花乳。開宴處。俯北榭、臨南浦。迤扁邐舟，雙漿棹歌齊舉。座上嘉賓，妙句無非賦鸚鵡。莫惜高燒蠟炬。
菩薩蠻
作者：楊澤民
朝代：宋

吟風敲遍闌干曲。極目澄江千頃綠。長笛下扁舟。一聲人倚樓。床頭醅正發。帳底人如雪。月色夜來看。可堪霜信寒。
蘭陵王
作者：楊澤民
朝代：宋

翠竿直。一葉扁舟漾碧。澄江上、幾度嘯日迎風，怡怡釣秋色。漁鄉共水國。都屬滄浪傲客。煙波外，風笠雨蓑，才擲絲綸便千尺。飄然去無跡。恣腳釦雙船，帆掛輕席。盈鉤香餌魚爭食。更撥棹葭岸，放篙菱浦，才過新柵又舊驛。佔江南江北。堪惻。利名積。算縱有豪華，難比清寂。須知此樂天無極。有一斗芳酒，數聲橫笛。蘆花深夜，半醉裡、任露滴。
虞美人
作者：楊澤民
朝代：宋

小池芳蕊初開遍。恰似新妝面。扁舟一葉過吳門。只向花間高臥、度朝昏。浮萍點綴因風絮。更共鴛鴦語。花間有女恰如雲。不惜一生常作、採花人。
虞美人
作者：楊澤民
朝代：宋

層層樓閣薰風暖。花裡香苞短。清芬不逐火雲消。看了一重姿媚、一重嬌。幾回池上尋芳徑。驚見波中影。似將千葉再苞封。腸斷昭陽一笑、付飛鴻。
蝶戀花
作者：楊澤民
朝代：宋

初過元宵三五後。曲檻依依，終日搖金牖。瘦損舞腰非為酒。長條聊贈垂鞭手。幾葉小梅春已透。信是風流，佔盡人間秀。走馬章臺還舉首。可人標韻強如舊。
蝶戀花
作者：楊澤民
朝代：宋

寂寞春殘花謝後。落絮輕盈，點點穿風牖。濃綠陰中人買酒。涼生午扇都停手。葉密啼鶯飛不透。要詠清姿，除是憑才秀。往日周郎為唱首。今將高韻重翻舊。
蝶戀花
作者：楊澤民
朝代：宋

百卉千花都綻後。浥露依風，翠影籠芳牖。杏臉桃腮勻著酒。青紅相映如攜手。一段簾絲風約透。妝點亭臺，表裡俱清秀。幾度長提頻矯首。青青顏色新如舊。
蝶戀花
作者：楊澤民
朝代：宋

蠟盡江南梅發後。萬點黃金，嬌眼初窺牖。曾見渭城人勸酒。嫩條輕拂傳杯手。料峭東風寒欲透。暗點輕煙，便覺添疏秀。莫道故人今白首。人雖有故心無舊。
西河
作者：楊澤民
朝代：宋

形勢地。岳陽事見圖記。因山峭拔聳孤城，畫樓湧起。楚吳巨澤坼東南，驚濤浮動空際。半天樓欄翠倚。記人鳳舸難系。空餘細草沒章華，但存故壘。二妃祠宇隔黃陵，精魂遙接雲水。蟹魚橘柚漸上市。是當年屈宋鄉里。別有老仙高世。袖青蛇屢入，都無人對。唯有枯松城南里。
解蹀躞
作者：楊澤民
朝代：宋

一掬金蓮微步。堪向盤中舞。主人開闔，呼來慰行旅。暫時略得舒懷，事如橄欖，餘甘卒難回苦。惹愁緒。便□偎人低唱，如何當奇遇。怎生真得、歡娛效雲雨。有計應不為難，待□押出門時，卻教休去。
迎春樂
作者：楊澤民
朝代：宋

池邊刺竹初成屋。撥芳甕、酒初熟。奈巾車秣馬催人速。還又伴、孤雲宿。蝸角蠅頭相窘束。滿眼地、水青山綠。要解別來愁，除是再偎香玉。
迎春樂
作者：楊澤民
朝代：宋

沈吟暗想狂蹤跡。親曾作、燕堂客。賞春風、共醉垂楊陌。雲鬢嚲、金釵側。對酒何曾辭大白。十年後、音塵俱息。今日走江西，空悵望、荊湖北。
醉桃源·阮郎歸
作者：楊澤民
朝代：宋

十年依舊破衫青。空書制敕綾。但知心似玉壺冰。牛衣休涕零。聊蹇傲，莫升騰。毋為附驥蠅。前山可數且徐行。不須催去程。
醉桃源·阮郎歸
作者：楊澤民
朝代：宋

大都修煉似蒸沙。陰陽失兩家。正如飛鱉舞長蛇。寧知飲月華。回老貌，假群娃。燻蒸成絳霞。但教心地不傾斜。巢中能養鴉。
醜奴兒·採桑子
作者：楊澤民
朝代：宋

冰姿冠絕人間世，傲雪凌霜。蕊點檀黃。更看紅唇間素妝。清芬不是先桃李，桃李無香。回出林塘。萬木叢中獨秉陽。
驀山溪
作者：楊澤民
朝代：宋

當年蘇小，家住苕溪尾。一棹採蓮歸，悄羞得、鴛鴦飛避。蘋洲蓼岸，花臉兩難分，崖半倚。風乍起。盪漾煙光裡。平生強項，未肯輕魚水。溪上偶相逢，這一段、風情怎已。紉蘭解佩，不負有情人，金尊側，羅帳底。佔盡人間美。
雲安龍脊灘
作者：楊濟
朝代：宋

洞庭老龍時出沒，萬斛舟航皆辟易。
此龍脊背已鐵石，肯逐時好作人日。
我呼邦人來踏磧，恍然如見河圖出。
大巫雞卜占云吉，小巫竹枝歌轉激。
飄石揚沙障江色，塵埃何處不相襲。
摩挲石刻聊偃息，恐有老人來橫笛。
呈郡寮·其一
作者：楊灝
朝代：宋

道院由來不浪傳，兩衙封印日蕭然。
絕無爭訟煩刑禁，贏得工夫弄簡編。
呈郡寮·其三
作者：楊灝
朝代：宋

寒煙淡淡水茫茫，六代纔如一夢長。
風月何嘗異今古，江山不管不興亡。
豪華事往人安在，歌舞臺傾徑就荒。
陳跡依然無處問，野花幽草自芬芳。
呈郡寮·其二
作者：楊灝
朝代：宋

山連吳楚周遭起，水合湖湘洶涌來。
千里風煙同樂國，萬家歌吹共春臺。
千秋歲
作者：楊炎正
朝代：宋

五雲縹緲。朝退金門曉。歸未穩，傳宣到。龍樓陪夕宴，鳳沼吟春草。人間世，誰知自有蓬萊島。一杯宜勸了。換得天顏笑。人不老，春長好。從今千百歲，總是中書考。瑤池會，金盤剩薦安期棗。
句·其一
作者：楊炎正
朝代：宋

斷橋斜取路。
句·其一〇
作者：楊炎正
朝代：宋

寒空散晚霞。
句·其一一
作者：楊炎正
朝代：宋

風月充三益。
句·其一三
作者：楊炎正
朝代：宋

尚須客裏訪蹉跎。
句·其一二
作者：楊炎正
朝代：宋

只今且爲梅花醉。
句·其七
作者：楊炎正
朝代：宋

無人語心事。
句·其三
作者：楊炎正
朝代：宋

此道欣逢泰。
句·其九
作者：楊炎正
朝代：宋

柴門引徑斜。
句·其二
作者：楊炎正
朝代：宋
体裁：句

扶筇向水村。
句·其五
作者：楊炎正
朝代：宋

漁人四五家。
句·其八
作者：楊炎正
朝代：宋

吟詩報答閑。
句·其六
作者：楊炎正
朝代：宋

熏爐炷麝煤。
句·其四
作者：楊炎正
朝代：宋

老子興悠哉。
壽周樞使·其一
作者：楊炎正
朝代：宋

璧月秋光滿，銀河夜色開。
嘗從北辰所，飛墮一星來。
許國身爲棟，居庭面對槐。
黄封天上酒，歲歲酌金罍。
壽周樞使·其二
作者：楊炎正
朝代：宋

文武今三相，東西冠兩班。
公身爲九鼎，國勢屹南山。
經濟談間了，昇平掌上還。
腐儒徒醉頌，窮老愧心顔。
壽周益公·其一
作者：楊炎正
朝代：宋

一相今年老，三孤只舊班。
鼎彜都刻了，杖屨不勝閑。
青遍人間眼，朱生鏡裏顔。
君王記弧節，應賜壽香山。
壽周益公·其二
作者：楊炎正
朝代：宋

小住人間世，猶須五百年。
平園日成趣，相國地行仙。
玉律吹秋至，冰輪向夜圓。
不妨斟壽酒，和月入金船。
壽宮使余丞相
作者：楊炎正
朝代：宋

間世生英傑，于時瑞幅員。
昔爲天下宰，今作地行仙。
帝渴梅調鼎，民思楫濟川。
元戎辭屏翰，珍館逸林泉。
勳業麒麟上，聲名奏華顛。
落成新紫府，拂拭舊青氈。
暇日來簪履，春風可管弦。
蓮開花十丈，桃熟歲三千。
雲駐東山境，星輝北斗躔。
笑談皆雨露，指顧即陶甄。
烏景行添線，蟾華且上弦。
垂弧當紀節，稱兕正迎年。
四海俱瞻仰，三宮助祝延。
匹休和有宋，受福總無邊。
試吏如孤遠，蒙恩夙記憐。
姓名勤剡奏，庖廩費周旋。
頂踵思持報，絲毫力未宣。
一憑難老頌，再炷博山烟。
願把如椽筆，重歸秉化權。
倍書中令考，穩穩戴貂蟬。
壽趙帥·其一
作者：楊炎正
朝代：宋

今夕知何夕，祥光發帝庭。
五雲扶聖日，一點見台星。
廊廟須材久，絲綸洗耳聽。
願從來歲始，天上酌脩齡。
壽趙帥·其二
作者：楊炎正
朝代：宋

昨歲將冰漕，今年握帥符。
九街平甃玉，萬壽起浮圖。
楚舞熙風月，湘歌暖袴襦。
祝公香一瓣，處處博山爐。
柳梢青
作者：楊炎正
朝代：宋

生紫衫兒。影金領子，著得偏宜。步穩金蓮，香薰紈扇，舞轉花枝。捧杯更著𦟂膎。唱一個、新行耍詞。玉骨冰肌，好天良夜，怎不憐伊。
水調歌頭
作者：楊炎正
朝代：宋

一笛起城角，吹破小梅愁。東風猶未，誰遣春信到吾州。聞得東來千騎，鼓舞兒童竹馬，和氣與空浮。桃李未陰處，準擬種千頭。今太守，宋人物，晉風流。政成談笑，不妨高興在南樓。只恐蓬萊仙伯，合侍玉皇香案，難作寇恂留。約住紫泥詔，憑軾且優遊。
水調歌頭
作者：楊炎正
朝代：宋

寒眼亂空闊，客意不勝秋。強呼斗酒，發興特上最高樓。舒捲江山圖畫，應答龍魚悲嘯，不暇顧詩愁。風露巧欺客，分冷入衣裘。忽醒然，成感慨，望神州。可憐報國無路，空白一分頭。都把平生意氣，只作如今憔悴，歲晚若為謀。此意仗江月，分付與沙鷗。
水調歌頭
作者：楊炎正
朝代：宋

把酒對斜陽，無語問西風。胭脂何事，都做顏色染芙蓉。放眼暮江千頃，中有離情萬斛，無處落徵鴻。天在闌干角，人倚醉醒中。千萬裡，江南北，浙西東。吾生如寄，尚想三徑菊花叢。誰是中州豪傑，借我五湖舟楫，去作釣漁翁。故園且回首，此意莫匆匆。
水調歌頭
作者：楊炎正
朝代：宋

杖屨覓春色，行遍大江西。訪花問柳，都自無語欲成蹊。不道七州三壘，今歲五風十雨，全是太平時。徵轡晚乘月，漁釣夜垂絲。詩書帥，坐圍玉，塵揮犀。興方不淺，領袖風月過花期。只恐梅梢青子，已露調羹訊息，金鼎待公歸。回首騰王閣，空對落霞飛。
水調歌頭
作者：楊炎正
朝代：宋

父老一杯酒，爭勸史君留。可憐桃李千樹，無語送歸舟。聽得拈笙玉指，都把萬家遺愛，吹作許離愁。倚醉袖紅溼，生怕夕陽流。問君侯，今幾日，到東州。還家時候，次第梅已暗香浮。只恐道間驛使，先寄調羹訊息，歸去總無由。鼎鉉功名了，徐赴赤松遊。
水調歌頭
作者：楊炎正
朝代：宋

買得一航月，醉臥出長安。平堤千里過盡，楊柳綠陰間。依約曉鶯啼處，認得南徐風物，客夢恍驚殘。重到舊遊所，如把畫圖看。英雄事，千古意，一憑闌。惜今老矣，無復健筆寫江山。天上人間知己，賴有使星郎宿，照映此塵寰。準擬五湖去，為乞釣魚竿。
水調歌頭
作者：楊炎正
朝代：宋

踏碎九街月，乘醉出京華。半生湖海，誰念今日老還家。獨把瓦盆盛酒，自與漁樵分席，說伊政聲佳。竹馬望塵去，倦客亦隨車。聽薰風，清曉月，韻梅花。人家十萬，說盡炎熱與諮嗟。只恐棠陰未滿，已有楓宸趣召，歸路不容遮。回首江邊柳，空著舊棲鴉。
洞仙歌
作者：楊炎正
朝代：宋

帶湖佳處，彷彿真蓬島。曾對金樽伴芳草。見桃花流水，別是春風，笙歌裡，誰信東君曾老。功名都莫問，總是神仙，買斷風光鎮長好。但如今，經國手，袖裡偷閒，天不管、怎得關河事了。待貌取、精神上凌煙，卻旋買扁舟，歸來聞早。
洞仙歌
作者：楊炎正
朝代：宋

芙蓉開了，春未江梅透。小小東風弄晴晝。把萬家和氣，吹入笙歌，爐燻裡，都與慈闈做壽。黃堂今日貴，自著萊衣，捧勸金船十分酒。願從今，江海上，日日韶華桃李逕，總為人間種就。但看取、天邊老人星，有一點臺星，共光南鬥。
浣溪沙
作者：楊炎正
朝代：宋

三逕閒情傲落霞。五湖高興不浮家。自斟北斗浸丹砂。閒把胸中千澗壑，撰成醉處一生涯。雪樓風月篆崗花。
浣溪沙
作者：楊炎正
朝代：宋

楊柳籠煙嫋嫩黃。桃花蘸水染紅香。薄羅衫子日初長。飲盡東風三百盞，醉來愁斷幾回腸。教人獨自遣風光。
減字木蘭花
作者：楊炎正
朝代：宋

月明如晝。占斷小樓供把酒。入眼人人。如月精神更有情。大家休睡。留到天明和月醉。生怕醒來。月到波心憶酒媒。
滿江紅
作者：楊炎正
朝代：宋

筆染相思，暗題盡、朱門白壁。動離思、春生遠岸，煙銷殘日。楊柳結成羅帶恨，海棠染就胭脂色。想深情、幽怨繡屏間，雙鶒鸂。春水綠，春山碧。花有恨，酒無力。對一奩愁思，九分孤寂。寸寸錦腸渾欲斷，盈盈玉淚應偷滴。倩東風、吹雁過江南，傳訊息。
滿江紅
作者：楊炎正
朝代：宋

豹尾班中，誰一似、神仙冠玉。認得是、當年唱第，鬥間星宿。萬卷平生都看了，如今剗地無書讀。向雲霄、去路有行堤，沙新築。黃封酒，生朝祿。金縷唱，生朝曲。且通宵一醉，剩裁紅燭。待做太平真宰相，黑頭坐對三槐綠。問恁時、猶有甚除書，長生籙。
玉人歌
作者：楊炎正
朝代：宋

風西起。又老盡籬花，寒輕香細。漫題紅葉，句裡意誰會。長天不恨江南遠，苦恨無書寄。最相思，盤桔千枚，膾鱸十尾。鴻雁阻歸計。算愁滿離腸，十分豈止。倦倚闌干，顧影在天際。凌煙圖畫青山約，總是浮生事。判從今，買取朝醒夕醉。
生查子
作者：楊炎正
朝代：宋

金蓮照夜紅，玉腕扶春碧。曲妙遏雲行，人好欺花色。歡生酒面濃，笑染爐香溼。飲盡十玻璃，月墮東方白。
竹
作者：楊炎正
朝代：宋

此君清苦真吾似，更對騷人細說詩。
松鼎炷香無俗韵，荷盤盛果近兒嬉。
人情上下鷗在水，世事紛紜蛛挂絲。
已約青山同晚節，一杯當釂莫牢辭。
蘧老寄龍涎香
作者：楊炎正
朝代：宋

瘴海驪龍供素沫，蠻村茉莉挹清滋。
微參鼻觀猶疑似，全在爐煙未發時。
蝶戀花
作者：楊炎正
朝代：宋

萬點飛花愁似雨。峭殺輕寒，不會留春住。滿地亂紅風掃聚。只教燕子銜將去。獨倚闌干閒自覷。深院無人，行到無情處。簾外絲絲楊柳舞。又還裝點人情緒。
蝶戀花
作者：楊炎正
朝代：宋

離恨做成春夜雨。添得春江，劃地東流去。弱柳系船都不住。為君愁絕聽鳴櫓。君到南徐芳草渡。想得尋春，依舊當年路。後夜獨憐回首處。亂山遮隔無重數。
蝶戀花
作者：楊炎正
朝代：宋

點檢笙歌多釀酒。不放東風，獨自迷楊柳。院院翠陰停永晝。曲欄隨處堪垂手。昨日解酲今夕又。消得情懷，長被春僝僽。門外馬嘶人去後。亂紅不管花消瘦。
謝周益公招賞木犀
作者：楊炎正
朝代：宋

翠圍侍女擁紅幢，霞臉調朱笑額黄。
共醉東君千日酒，更翻西母九霞觴。
人間天上高低影，月下風前自在香。
輸得廣寒宮裏客，年年綠鬢賞秋光。
謝朱宰借船
作者：楊炎正
朝代：宋

書生祿遬空自憐，三年官滿囊無錢。
身如絆驥心千里，安得一舸西風前。
令君磊落濟川手，留滯亦憐窮獨叟。
大舟百尺影白虹，借我船家我何有。
函牛之鼎著雞肋，涓滴渠須瓢五石。
劣留兩席置圖書，輦石囊沙壓摇兀。
典衣買酒餉三老，槌鼓鳴鑼人看好。
相過重讀借船帖，我自盧胡君絕倒。
賀新郎
作者：楊炎正
朝代：宋

十日狂風雨。掃園林、紅香萬點，送春歸去。獨有荼䕷開未到，留得一分春住。早楊柳、趁晴飛絮。可奈暖埃欺晝永，試薄羅衫子輕如霧。驚舊恨，到眉宇。東風臺榭知何處。問燕鶯如今，尚有春光幾許。可歡一年遊賞倦，放得無情露醑。為喚取、扇歌裙舞。乞得風光遠兩眼，待為君、滿把金盃舉。扶醉玉，伴揮麈。
賀新郎
作者：楊炎正
朝代：宋

夢裡驂鸞馭。望蓬萊不遠，翩然被風吹去。吹到楚樓煙月上，不記人間何處。但疑是、蓬壺別所。縹緲霓裳天女隊，奉一仙、滿把流霞舉。如喚我，醉中舞。醉醒夢覺知何許。問瀟湘今日，誰與主盟尊俎。無限青春難老意，擬倩管絃寄與。待新築沙堤穩步。萬里雲霄都歷遍，卻依前、流水桃源路。留此筆，為君賦。
贈醫士陳國器
作者：楊炎正
朝代：宋

君不曾三折肱，又不曾九折臂，海內行醫稱寡二。
活人無數不言功，隨處得錢供一醉。
道是宋清君不是，道似洞賓君不似。
蕭然藍縷一烏巾，喚作醫家湖海士。
觀君用藥如有神，問君傳方殊不秘。
胸中活用三八法，二十四證無不治。
痔兮痔兮果何物，我老甯堪爾爲累。
五醫十手療不得，直待君來乞良劑。
病根一去不留殘，勝似并州剪刀利。
踏莎行
作者：楊炎正
朝代：宋

宿鷺棲身，飛鴻點淚，不堪更是重陽到。一襟無處著淒涼。倚闌堪盡斜陽倒。瘦減難豐，悲傷易老，淡觴消得黃花笑。畫眉人去玉篦存，濃愁如黛憑誰掃。
送崔憲使赴召
作者：楊炎正
朝代：宋

詔使乘軺赴日邊，此行何以異登仙。
蓬萊路近春風暖，閶闔門開曉色鮮。
不用歷階三粉署，便應平步五花磚。
有人借問湘州倅，但道皤然雪滿顛。
送柬牋與人
作者：楊炎正
朝代：宋

檢點交房有宿儲，楮先生輩亦中書。
小王辭客元無用，大阮才高正要渠。
揮洒雅宜供五鳳，緘題更可寄雙魚。
春來觸物皆詩料，從此賡酬莫見疎。
送竹根香鑪與人
作者：楊炎正
朝代：宋

枯槁形骸惟見耳，彫殘鬢髮只留鬚。
平生大節堪爲底，今日灰心始見渠。
送紙筆與何慶遠
作者：楊炎正
朝代：宋

阿連詩語已通神，玉板霜毫不厭珍。
老我簿書安用此，自應回施與青春。
送詩卷還周益公
作者：楊炎正
朝代：宋

萬象供吟景不慳，文窮催入鬢毛斑。
譚犀豈止退三舍，識豹僅能窺一虨。
水落舊痕溪石出，風收新雨嶺雲閑。
湖山千里無逃景，都入騷人卷軸間。
送錢文季赴闕
作者：楊炎正
朝代：宋

赤城往歲南來雁，送客去時歲云晚。
客來雁去兩三回，悵望赤城天共遠。
狀元此去朝京師，不待玉立春班齊。
疾飛一步上芸閣，有夢只報梅花知。
錢塘迎酒歌
作者：楊炎正
朝代：宋

錢塘妓女顔如玉，一一紅妝新結束。
問渠結束何所爲，八月皇都酒新熟。
酒新熟，浮蛆香，十三庫中誰最强。
臨安大尹索酒嘗，舊有故事須迎將。
翠翹金鳳烏雲髻，雕鞍玉勒三千騎。
金鞭爭道萬人看，香塵冉冉沙河市。
琉璃杯深琥珀濃，新翻曲調聲摩空。
使君一笑賜金帛，今年酒賽真珠紅。
畫樓突兀臨官道，處處繡旗誇酒好。
五陵年少事豪華，一斗十千誰復校。
黄公壚下謾徜徉，何曾見此大堤倡。
惜無顔公三十萬，往醉金釵十二行。
題鄒氏桂軒
作者：楊炎正
朝代：宋

六六天頭一輪月，玉斧修成廣寒闕。
□邊桂樹影婆娑，不許凡人手攀折。
嫦娥嫁得月中仙，桂呈丹蕊月宮前。
香風散盡花結子，子落下土生風烟。
君家對月開軒戶，占斷風烟最佳處。
花開天上定聞香，乘風快問蟾宮路。
句
作者：楊炳
朝代：宋

釀溪煮海恩無極，千家沽酒萬家鹽。
一叢花
作者：楊無咎
朝代：宋

娟娟□月可庭方。窗戶進新涼。美人為我歌新曲，翻身調、韻超出宮商。犀箸細敲，花瓷清響，餘韻繞紅梁。風流難似我清狂。隨處佔煙光。憐君語帶京華樣，縱嬌軟、不似吳邦。拚了醉眠，不須重唱，真個已無腸。
上林春令·一落索
作者：楊無咎
朝代：宋

穠李夭桃堆繡。正暖日、如燻芳袖。流鶯恰恰嬌啼。似為勸、百觴進酒。少年未用稱遐壽。願來歲、如今時侯。相將得意皇都，同攜手、上林春晝。
二郎神
作者：楊無咎
朝代：宋

炎光欲謝，更幾日、薰風吹雨。共說是天公，亦嘉神貺，特作澄清海宇。灌口擒龍，離堆平水，休問功超前古。當中興、護我邊陲，重使四方安堵。新府。祠庭佔得，山川佳處。看曉汲雙泉，晚除百病，奔走千門萬戶。歲歲生朝，勤勤稱頌，可但民無災苦。□願得、地久天長，佐紹興□□□。
倒垂柳
作者：楊無咎
朝代：宋

南州初會遇。記惺惺、說底語。而今精神□，傾下越風措。雍門人獨夜，客舍停杯處。餘香應未泯，憑君重唱金縷。移宮易羽。縱有離愁休怨訴。客裡□淒涼，怕聽斷腸句。情山曲海，君已心相許。驂鸞乘月，正好同歸去。
倒垂柳
作者：楊無咎
朝代：宋

曉來煙露重，為重陽、增勝致。記一年好處，無似此天氣。東籬白衣至，南陌芳筵啟。風流曾未遠，登臨都在眼底。人生如寄。謾把茱萸看子細。擊節聽高歌，痛飲莫辭醉。烏帽任教，顛倒風裡墜。黃花明日，縱好無情味。
卓牌子慢·卓牌子
作者：楊無咎
朝代：宋

西樓天將晚。流素月、寒光正滿。樓上笑揖姮娥，似看羅襪塵生，鬢雲風亂。珠簾終夕卷。判不寐、闌干憑暖。好在影落清尊，冷侵香幄，歡餘未教人散。
南歌子
作者：楊無咎
朝代：宋

小雨疏疏過，長江滾滾流。落霞殘照晚明樓。又是一番重午，身寄南州。羅綺紛香陌，魚龍漾彩舟。不堪回首鳳池頭。誰道於今霜鬢，猶自淹留。
南歌子
作者：楊無咎
朝代：宋

巾染烏煙碧，衣拖曉露鮮。盈盈風骨小神仙。特地勾牽處士、夢巫山。星宿羅胸次，牙籤弄指端。憑君為算小行年。試問與伊結得、幾生緣。
南歌子
作者：楊無咎
朝代：宋

彩縷牽腸斷，明珠暗滴圓。從頭顆顆手親穿。寄與仙鄉同結、此生緣。和串攏瑜臂，連雲墜雪肩。迴圈密數對沈煙。似我真情不斷、永相聯。
南歌子
作者：楊無咎
朝代：宋

波靜明如染，山光翠欲流。晚來乘興上章樓。樓外誰歌新唱，知有黃州。擬泛銀可浪，聊乘藕葉舟。蓬山應自隱鰲頭。借問謫仙何在，今為誰留。
南歌子
作者：楊無咎
朝代：宋

笛噴風前曲，歌翻意外聲。年來老子厭風情。可是於君一見、眼雙明。枕臂聽殘漏，停杯對短檠。直教筆底有文星。欲狀此時情味、若為成。
南歌子
作者：楊無咎
朝代：宋

露寵妝成態，風扶醉裡身。謾勞驛使走征塵。嶺外隴頭處、不知春。詩思如清水，毫端妙入神。可憐徒效越娘顰。為問吟哦摹寫、幾曾真。
卜算子
作者：楊無咎
朝代：宋

婆娑月裡枝，隱約空中露。擬訪嫦娥高處看，一夜心生羽。仙種落人間，群豔難儔侶。惱亂騷人有底香，欲賦無奇語。
卜算子
作者：楊無咎
朝代：宋

平分月殿香，碎點金盤露。占斷秋光獨自芳，端稱觴飛羽。謝了卻重開，若個花同侶。誰識靈心一點通，手拈空無語。
卜算子
作者：楊無咎
朝代：宋

昨夜月初圓，今日春才半。自是元君並旦生，豈在稱遐算。花誥看加封，玉斝休辭滿。綺席來年誰與同，笑揖麻姑伴。
品令
作者：楊無咎
朝代：宋

水寒江靜。浸一抹、青山影。樓外指點漁村近。笛聲誰噴。驚起賓鴻陣。往事總歸眉際恨。這相思、□□誰問。淚痕空把羅襟印。淚應盡。爭奈情無盡。
垂絲釣
作者：楊無咎
朝代：宋

燕將舊侶。呢喃終日相語。似惜別離情，知幾許。誰與度。為向人代訴。空朝暮。謾千言百句。怎生會得，爭如作個青羽。又聞院宇。不在當時住。飛去無尋處。腸萬縷。寄暴風橫雨。
垂絲釣
作者：楊無咎
朝代：宋

玉纖半露。香檀低應鼉鼓。逸調響穿空，雲不度。情幾許。看兩眉碧聚。為誰訴。聽敲冰戛玉。恨雲怨雨。聲聲總在愁處。放杯未舉。傾坐驚相顧。應也腸千縷。人慾去。更畫簷細雨。
多麗
作者：楊無咎
朝代：宋

晚風清，淡雲卷盡輕羅。看銀蟾、初離海上，萬里碧漢澄波。碾雲衢、玉輪緩駕，照山影、寶鏡新磨。光徹庭除，寒生綺席，無聊清興助吟哦。共宴賞、明宵天氣，晴晦又知他。無眠處，衣濡湛露，目斷明河。念年來、青雲失志，舉頭羞見嫦娥。且高歌、細敲檀板，拚痛飲、頻倒金荷。斷約他年，重揮大手，桂枝須斫最高柯。恁時節、清光比似，今夕更應多。功名事，到頭須在，休用忙呵。
夜行船
作者：楊無咎
朝代：宋

不假鉛華嫌太白。玉搓成、體柔腰搦。明月堂深，蓮花杯軟，情重自斟瓊液。寄語碔砆休並色。信秦城、未教輕易。絳闕樓成，藍橋藥就，好吹簫共乘鸞翼。
夜行船
作者：楊無咎
朝代：宋

夾岸綺羅歡聚。看喧喧、彩舟來去。晴放湖光，雨添山色，誰識總相宜處。輸與騷人知勝趣。醉臨流、戲評坡句。若把西湖比西子，這東湖、似東鄰女。
夜行船
作者：楊無咎
朝代：宋

寶髻雙垂煙一縷。年紀小、未週三五。壓一精神，出群標格，偏向眾中翹楚。記得譙門初見處。禁不定、亂魂飛去。掌託鞋兒，肩拖裙子，悔不做、閒男女。
夜行船
作者：楊無咎
朝代：宋

怪被東風相誤。落輕帆、暫停煙渚。桐樹陰森，茅簷瀟灑，元是那回來處。相與狂朋沽綠醑。聽胡姬、隔窗言語。我既痴迷，君還留戀，明日慢移船去。
夜行船
作者：楊無咎
朝代：宋

醉袖輕攏檀板轉。聽聲聲、曉鶯初囀。花落江南，柳青客舍，多少舊愁新怨。我也尋常聽見慣。渾不似、這翻撩亂。調少情多，語嬌聲咽，曲與寸腸俱斷。
天下樂
作者：楊無咎
朝代：宋

雪後雨兒雨後雪。鎮日價、長不歇。今番為寒忒太切。和天地、也來廝鱉。睡不著、身心自暗攧。這況味、憑誰說。枕衾冷得渾似鐵。只心頭、些個熱。
好事近
作者：楊無咎
朝代：宋

花裡愛姚黃，瓊苑舊曾相識。不道風流種在，又一枝傾國。擬圖遮斷倚闌人，休教妄攀摘。其奈老來情減，負十分春色。
御街行
作者：楊無咎
朝代：宋

平生厭見花時節。惟只愛、梅花發。破寒迎臘吐幽姿，占斷一番清絕。照溪印月，帶煙和雨，傍竹仍藏雪。松煤淡出宜孤潔。最嫌把、鉛華說。暗香銷盡欲飄零，須得笛聲嗚咽。這些風味，自家領略，莫與傍人說。
探春令
作者：楊無咎
朝代：宋

搦兒身分，測兒鞋子、捻兒年紀。著一套、時樣不肯紅，甚打扮、諸餘濟。回頭一笑千嬌媚。知幾多深意。奈月華、燈影交相照，誚沒個、商量地。
探春令
作者：楊無咎
朝代：宋

東風初到，小梅枝上，又驚春近。料天台不比，人間日月，桃萼紅英暈。劉郎浪跡憑誰問。莫因詩瘦損。怕桑田變海，仙源重返，老大無人認。
探春令
作者：楊無咎
朝代：宋

梅英粉淡，柳梢金軟，蘭芽依舊。見萬家、燈火明如晝。正人月、圓時候。挨香傍玉偷攜手。盡輕衫寒透。聽一聲、畫角催殘漏。惜歸去、頻回首。
探春令
作者：楊無咎
朝代：宋

雪梅風柳，弄金勻粉，峭寒猶淺。又還近、三五銀蟾滿。漸玉漏、聲初短。尊前重約年時伴。拈燈詞先按。便直饒、心似蛾兒撩亂。也有春風管。
於中好
作者：楊無咎
朝代：宋

梅花摘索穿疏竹。蔭紋禽、喜歡相逐。坐中已自清堪掬。更瀟灑、人如玉。新聲愛度周郎曲。捧霞杯、再三相囑。無情有恨重分北。也撩得、雙眉蹙。
於中好
作者：楊無咎
朝代：宋

濺濺不住溪流素。憶曾記、碧桃紅露。別來寂寞朝朝暮。恨遮亂、當時路。仙家豈解空相誤。嗟塵世、自難知處。而今重與春為主。盡浪蕊、浮花妒。
於中好
作者：楊無咎
朝代：宋

牆頭豔杏花初試。繞珍叢、細挼紅蕊。欲知佔盡春明媚。誚無意、看桃李。持杯準擬花前醉。早一葉、兩葉飛墜。晚來旋旋深無地。更聽得、東風起。
曲江秋
作者：楊無咎
朝代：宋

前山雨歇。愛竹樹低陰，軒窗無熱。珠箔半垂，清風細繞，蕭蕭吹華髮。珍簟粲枕設。珊瑚瘦，琉璃滑。永日敧枕，知誰是伴，舊書重揭。清絕。輕雲淡月。夢同泛、滄波萬疊。杯盤狼籍處，相扶就枕，歡笑歌翻雪。轉棹小溪灣，人家燈火斷明滅。正攜手，無端驚回，檻外數聲鶗鴂。
曲江秋
作者：楊無咎
朝代：宋

香消燼歇。換瀋水重燃，薰爐猶熱。銀漢墜懷，冰輪轉影，冷光侵毛髮。隨分且宴設。小槽酒，真珠滑。漸覺夜闌，烏紗露濡，畫簾風揭。清絕。輕紈弄月。緩歌處、眉山怨疊。持杯須我醉，香紅映臉，雙腕凝霜雪。飲散晚歸來，花梢指點流螢滅。睡未穩，東窗漸明，遠樹又聞鶗鴂。
曲江秋
作者：楊無咎
朝代：宋

鳴鳩怨歇。對急雨過雲，暗風吹熱。漠漠稻田，差差柳岸，新沐青絲髮。樓上素琴設。愛流水，隨弦滑。深炷龍津，濃燻絳幃，博山頻揭。超絕。遙岑吐月。照蒼茜、重重疊疊。恍然身在處，渾疑同泛，花舫波噴雪。滉漾醉魂醒，驚呼不是漚生滅。佇望久，空嘆無才可賦，厭聽鶗鴂。
望江南·憶江南
作者：楊無咎
朝代：宋

鍾陵好，佳節慶元正。瑞色潛將春共到，臺星遙映月初升。賢帥為時生。人意樂，天宇亦清明。淡薄眉腮嬌倚暖，依微柳眼喜窺晴。和氣滿江城。
望江南·憶江南
作者：楊無咎
朝代：宋

鍾陵好，和氣滿江城。憶昨旌麾初至止，到今政令只寬平。仍歲兆豐登。稱慶旦，遐邇一般情。共信我公躋壽考，從來陰德被生靈。襦褲聽歡聲。
望江南·憶江南
作者：楊無咎
朝代：宋

鍾陵好，家世仰仙卿。衣帶不須藏貝葉，集賢何用化金瓶。且欲佐中興。期早晚，丹詔天下庭。不許南州猶弭節，促歸東府共和羹。膏澤遍寰瀛。
望江南·憶江南
作者：楊無咎
朝代：宋

鍾陵好，襦褲聽歡聲。薰入管絃增亮響，喚教羅綺亦光榮。引滿勸金觥。誰信是，元自悟長生。鈴閣才投公事筆，雲章惟讀道家經。家世仰仙卿。
望海潮
作者：楊無咎
朝代：宋

菊暗荷枯，橙黃桔綠，嘉時記得今朝。歡藹十州，香飄萬井，春容小試梅梢。星昂耀層霄。慶誕生元德，出佐明朝。雅奏聲中，彩旗光裡仰英標。遐年已卜民謠。最招徠瘵俗，洗盡奸驕。東府政聲，北門治績，流芳況自迢遙。莫惜拚今宵。聽緩敲牙板，引滿金蕉。看即泥封峻召，無計駐華鑣。
朝中措
作者：楊無咎
朝代：宋

打窗急聽□然湯。瀋水剩薰香。冷暖旋投冰碗，葷羶一洗詩腸。酒醒酥魂，茶添勝致，齒頰生涼。莫道淡交如此，於中有味尤長。
朝中措
作者：楊無咎
朝代：宋

杯盤狼藉燭參差。欲去未容辭。春雪看飛金碾，香雲旋湧花瓷。雍容四座，矜誇一品，重聽新詞。歸路清風生腋，不妨輕拈吟髭。
朝天子
作者：楊無咎
朝代：宋

小閣寬如掌。佔螺浦、山川夷曠。千奇萬狀。見雲煙收放。更永夜、風生明月上。用取真成無盡藏。誰共賞。徙倚撫、危欄吟望。
柳梢青
作者：楊無咎
朝代：宋

傲雪凌霜。平欺寒力，攙借春光。步繞西湖，興餘東閣，可奈詩腸。娟娟月轉回廊。悄無處、安排暗香。一夜相思，幾枝疏影，落在寒窗。
柳梢青
作者：楊無咎
朝代：宋

天付風流。相時宜稱，著處清幽。雪月光中，煙溪影裡，松竹梢頭。卻憎吹笛高樓。一夜裡、教人鬢秋。不道明朝，半隨風遠，半逐波浮。
柳梢青
作者：楊無咎
朝代：宋

嫩蕊商量。無窮幽思，如對新妝。粉面微紅，檀唇羞啟，忍笑含香。休將春色包藏。抵死地、教人斷腸。莫待開殘，卻隨明月，走上回廊。
柳梢青
作者：楊無咎
朝代：宋

小閣深沈，酒醺香暖，容易眠熟。夢入仙源，桃紅似火，李瑩如玉。覺來幾許悲涼，記永夜、傳杯換燭。繡被薰香，寶釵落枕，同論心曲。
柳梢青
作者：楊無咎
朝代：宋

屋角牆隅。佔寬閒處，種兩三株。月夕煙朝，影侵窗牖，香徹肌膚。群芳欲比何如。癯儒豈、膏梁共途。因事順心，為花修史，從記中書。
柳梢青
作者：楊無咎
朝代：宋

日轉牆東。幾枝寒影，一點香風。清不成眠，醉憑詩興，起繞珍叢。平生只個情鍾。漸老矣、無愁可供。最是難忘，倚樓人在，橫笛聲中。
柳梢青
作者：楊無咎
朝代：宋

暴雨生涼。做成好夢，飛到伊行。幾葉芭蕉，數竿修竹，人在南窗。傍人笑我恓惶。算除是、鐵心石腸。一自別來，百般宜處，都入思量。
柳梢青
作者：楊無咎
朝代：宋

月墮霜飛。隔窗疏瘦，微見橫枝。不道寒香，解隨羌管，吹到屏帷。箇中風味誰知。睡乍起、烏雲任敧。嚼蕊挼英，淺顰輕笑，酒半醒時。
柳梢青
作者：楊無咎
朝代：宋

槐夏風清。霽天欲曉，武曲增明。元是今朝，曾生名將，力佐中興。朝家息馬休兵。享逸樂、嬉遊太平。憂國胸襟，平戎材略，分付瑤觥。
柳梢青
作者：楊無咎
朝代：宋

水曲山傍。寒梢冷蕊，隱映修篁。細細吹香，疏疏沈影，惱斷迴腸。為伊駐馬橫塘。漫立盡、煙村夕陽。空嫋吟鞭，幾多詩句，不入思量。
柳梢青
作者：楊無咎
朝代：宋

江月軒中。拍堤新漲，繞院薰風。深注瑤觴，低歌金縷，聲在晴空。新詞盡索無窮。斷酩酊、衰顏為紅。願得年年，繁枝子滿，綠葉陰濃。
柳梢青
作者：楊無咎
朝代：宋

漸近青春，試尋紅瓃，經年疏隔。小立風前，恍然初見，情如相識。為伊只欲顛狂，猶自把、芳心愛惜。傳與東君，乞憐愁寂，不須要勒。
柳梢青
作者：楊無咎
朝代：宋

灼灼紅榴，垂垂綠柳，庭戶清和。羅綺香中，十分春酒，幾疊高歌。遐齡欲問如何。記平日、陰功數多。千載今朝，笑看池面，龜戲青荷。
柳梢青
作者：楊無咎
朝代：宋

為愛冰姿，畫看不足，吟看不足。已恨春催，可堪風裡，飛英相逐。只應自惜高標，似羞伴、妖紅媚綠。藏白收香，放他桃李，漫山粗俗。
柳梢青
作者：楊無咎
朝代：宋

玉骨冰肌。為誰偏好，特地相宜。一段風流，廣平休賦，和靖無詩。綺窗睡起春遲。困無力、菱花笑窺。嚼蕊吹香，眉心貼處，鬢畔簪時。
柳梢青
作者：楊無咎
朝代：宋

瑞鴨煙濃。曉來弦管，聲在霜空。卻退寒威，借回春色，滿苑香風。幾時人下瑤宮。記千載、今朝慶逢。滿捧瑤觴，芝蘭叢裡，錦繡光中。
柳梢青
作者：楊無咎
朝代：宋

目斷南枝。幾回吟繞，長怨開遲。雨浥風欺，雪侵霜妒，卻恨離披。欲調商鼎如期。可奈向、騷人自悲。賴有毫端，幻成冰彩，長似芳時。
柳梢青
作者：楊無咎
朝代：宋

粉牆斜搭。被伊勾引，不忘時霎。一夜幽香，惱人無寐，可堪開幣。曉來起看芳叢，只怕裡、危梢欲壓。折向膽瓶，移歸芸閣，休薰金鴨。
柳梢青
作者：楊無咎
朝代：宋

茅舍疏籬。半飄殘雪，斜臥低枝。可更相宜，煙籠修竹，月在寒溪。亭亭佇立移時。判瘦損、無妨為伊。誰賦才情，畫成幽思，寫入新詩。
柳梢青
作者：楊無咎
朝代：宋

送雁迎鴻，未寒時節，已涼天氣。針線倦拈，簾幃低卷，別般風味。敧眠夢到山中，共老幼、扶攜笑喜。桑柘影深，雞豚香美，家家人醉。
柳梢青
作者：楊無咎
朝代：宋

雪豔煙痕。又要春色來到芳尊。卻憶年時，月移清影，人立黃昏。一番幽思誰論。但永夜、空迷夢魂。繞遍江南，繚牆深苑，水郭山村。
步蟾宮
作者：楊無咎
朝代：宋

一斑兩點從初起。這手腳、漸不靈利。揹人只待暗搔爬，腥臭氣、薰天炙地。下梢管取好膿水。要潔淨、怎生堪洗。自身作壞匹如閒，更和傍人帶累。
步蟾宮
作者：楊無咎
朝代：宋

桂花馥郁清無寐。覺身在、廣寒宮裡。憶吾家、妃子舊遊，瑞龍腦、暗藏葉底。不堪午夜西風起。更颭颭、萬絲斜墜。向曉來、卻是給孤園，乍驚見、黃金布地。
水調歌頭
作者：楊無咎
朝代：宋

寥亮度弦管，笑語集簪纓。又逢華旦爭慶，豪傑為時生。猶對中秋月影，漸放重陽菊蕊，萬寶正西成。爽氣知多少，天賦滿襟靈。擅詞華，追鮑謝，踵斯冰。入趨禁近，出鎮藩輔早辭榮。休戀平湖佳致，好為蒼生重起，歸去侍宸庭。一德及元□，千載致昇平。
水調歌頭
作者：楊無咎
朝代：宋

帝裡記當日，賜第富相聯。惟君家最稱著，桐木老參天。三相勳庸才業，一代風流人物，繼世賴君賢。自合躋清要，小屈佐平川。下車初，逢慶旦，聽歡傳。冰清玉潤，仁愛終始被江堧。滿泛黃花稱壽，細看紅萸枝健，和氣靄芳筵。隔日醉重九，千歲似今年。
水調歌頭
作者：楊無咎
朝代：宋

薌林有何好，花蕊不驚秋。千章雲木，長見密葉翠光流。中有三朝勳舊，早歲辭榮軒冕，歸伴赤松遊。不羨鴛鴦侶，鍾聽景陽樓。問向來。麟閣上，鳳池頭。有誰能繼，向來解印似蘇州。自是英姿絕俗，非我與時違異，何用衣羊裘。況得長生趣，千歲有懷憂。
水調歌頭
作者：楊無咎
朝代：宋

閏餘有何好，一歲兩中秋。霽雲卷盡，依舊銀漢截天流。長記薌林堂上，靜對小山叢桂，尊俎許從遊。遙想此時興，不減上南樓。引玉觴，看金餅，水雲頭。醉聽哦響，寧羨王粲賦荊州。此夕翻成愁絕，未斫廣寒丹桂，猶衣敝貂裘。萬事付談笑，斗酒且寬憂。
洞仙歌
作者：楊無咎
朝代：宋

痴牛呆女，謾恩深情遠。一歲惟能一相見。縱金風玉露，勝卻人間，爭奈向、雪月花時阻間。幽歡猶未足，催度橋歸，烏鵲無端便驚散。別後欲重來，杳杳銀河，空悵望、不勝悽斷。最可惜、當初泛槎人，甚不問、天邊這些磨難。
滴滴金
作者：楊無咎
朝代：宋

當初本合蟾宮裡。謾容易、到塵世。表裡冰清誰與比。佔無雙兩地。詵詵已是多孫子。看將來、總榮貴。歲歲今朝捧瑤觴，勸南園桃李。
滴滴金
作者：楊無咎
朝代：宋

相逢未盡論心素。早容易、揹人去。憶得歌翻斷腸句。更惺惺言語。萋萋芳草迷南浦。正風吹、打船雨。靜聽愁聲夜無眠，到水村何處。
滿庭芳
作者：楊無咎
朝代：宋

節物爭妍，江山改觀，已聞春到蕭灘。瑞煙和氣，蔥茜接螺川。元是使君誕日，半千運、來踵三賢。爭相競，誰知勝地，拜相有前山。芳筵。開富壽，羅綺間，簪組駢闐。正雪梅迎臘，霜月將圓。看取霜髯秀頰，人人道、平世神仙。調元手，陰功在繼，八百定長年。
漁家傲
作者：楊無咎
朝代：宋

事事無心閒散慣。有時獨坐溪橋畔。雨密波平魚曼衍。魚曼衍。輪輕釣細隨風捲。憶昔故人為侶伴。而今怎奈成疏間。水遠山長無計見。無計見。投竿頓覺腸千斷。
漁家傲
作者：楊無咎
朝代：宋

昨日小春才得信。明宵新月初生暈。又對壽觴斟九醞。香成陣。歡聲點破梅梢粉。琪樹長青資玉潤。鴛鴦不老眠沙穩。此去期程知遠近。君休問。山河有盡情無盡。
漁家傲
作者：楊無咎
朝代：宋

梅暈漸開紅蠟壘。菊籬尚耀黃金蕊。正是小春風物美。宜家喜。生朝顏巷猶和氣。古鼎氤氳雲縷細。霞觴瀲灩紅鱗起。聽取殷勤歌裡意。千秋氣。北堂同我供甘旨。
漁家傲
作者：楊無咎
朝代：宋

菊暗枯秋已滿。棖黃橘綠冬初暖。草草杯盤成小宴。殷勤勸。尊前莫遣霞觴淺。兩鬢從教霜點半。人生最要長為伴。舉灑豈徒稱壽算。深深願。來年更看門風換。
玉抱肚
作者：楊無咎
朝代：宋

同行同坐。同攜同臥。正朝朝暮暮同歡，怎知終有拋嚲。記江皋惜別，那堪被、流水無情送輕舸。有愁萬種，恨未說破。知重見、甚時可。見也渾閒，堪嗟處、山遙水遠，音書也無個。這眉頭、強展依前鎖。這淚珠、強抆依前墮。我平生、不識相思，為伊煩惱忒大。你還知麼。你知後、我也甘心受催挫。又只恐你，背盟誓、似風過。共別人、忘著我。把洋瀾在，都卷盡與，殺不得、這心頭火。
玉樓春
作者：楊無咎
朝代：宋

娉婷標格神仙樣。幾日佩環離海上。小春只隔一旬期，菊蕊包香猶未放。霞觴滿酌搖紅浪。慢引新聲雲際響。玉顏長與姓相宜，壽數三回排第行。
玉樓春
作者：楊無咎
朝代：宋

朱簾碧瓦幹雲際。佔盡瀟灘形勢地。傍牆人喚狀元家，想見華堂融瑞氣。壽杯莫惜團欒醉。跳虎轉龜尋舊喜。小邦只恐久難留，異日君王重賜第。
玉樓春
作者：楊無咎
朝代：宋

酒闌未放賓朋散。自拈冰芽教旋碾。調膏初喜玉成泥，濺沫共驚銀作線。已知於我情非淺。不必寧寧書碗麵。滿嘗乞得夜無眠，要聽枕邊言語軟。
甘草子
作者：楊無咎
朝代：宋

秋暮。永夜西樓，冷月明窗戶。夢破櫓聲中，憶在松江路。敧枕試尋曾遊處。記歷歷、風光堪數。誰與浮家五湖去。盡醉眠秋雨。
生查子
作者：楊無咎
朝代：宋

妖嬈百種宜，總在春風面。含笑又和嗔，莫作丹青現。問著卻無言，覷了還回盼。底處奈思量，捲了還重展。
生查子
作者：楊無咎
朝代：宋

秋來愁更深，黛拂雙蛾淺。翠袖怯春寒，修竹蕭蕭晚。此意有誰知，恨與孤鴻遠。小立背西風，又是重門掩。
生查子
作者：楊無咎
朝代：宋

秋深郎未歸，月上人初靜。無語意遲遲，步轉梧桐影。羅衣寬莫裁，雲鬢松還整。誰與問相思，立盡清宵永。
白雪
作者：楊無咎
朝代：宋

簷收雨腳，雲乍斂、依然又滿長空。紋蠟焰低，燻爐燼冷，寒衾擁盡重重。隔簾櫳。聽撩亂、撲漉春蟲。曉來見、玉樓珠殿，恍若在蟾宮。長愛越水泛舟，藍關立馬，畫圖中。悵望幾多詩□，無句可形容。誰與問、已經三白，忒是報年豐。未應真個，情多老卻天公。
蝶戀花
作者：楊無咎
朝代：宋

昔在仁皇當極治。南極星宮，曾降為嘉瑞。猶有畫圖傳好事。身材只恐君今是。對酒不妨同看戲。他日功名，晏子堪為比。更願遠孫逢九世。安排君在雞窠裡。
蝶戀花
作者：楊無咎
朝代：宋

春睡騰騰長過午。楚夢雲收，雨歇香風度。起傍妝臺低笑語。畫簷雙鵲尤偷顧。笑指遙山微斂處。問我清癯，莫是因詩苦。不道別來愁幾許。相逢更忍從頭訴。
蝶戀花
作者：楊無咎
朝代：宋

端正纖柔如玉削。窄襪宮鞋，暖襯吳綾薄。掌上細看才半搦。巧偷強奪嘗春酌。穩稱身材輕綽約。微步盈盈，未怕香塵覺。試問更誰如樣腳。除非借與嫦娥著。
蝶戀花
作者：楊無咎
朝代：宋

萬里無雲秋色靜。上下天光，共水交輝映。坐對冰輪心目瑩。此身不在塵寰境。撲漉文禽飛不定。勾引離人，分外添歸興。來往悠悠重記省。夜闌人散花移影。
西江月
作者：楊無咎
朝代：宋

態度雪香花瘦，情懷雨潤雲溫。故將淡墨寫精神。記得洗妝餘暈。只恐妖嬈未似，誰雲彼此難分。別來憔悴不堪論。相對無言有恨。
西江月
作者：楊無咎
朝代：宋

沙上鷗群□戲，雲端雁陣斜鋪。殷勤特為故人書。寫盡衷腸情素。名字縱非儔匹，夤緣自合歡娛。儘教塗抹費工夫。到底翻成吃醋。
解蹀躞
作者：楊無咎
朝代：宋

迤邐韶華將半。桃杏勻於染。又還撩撥、春心倍悽黯。準擬□□狂吟，可憐無復當年，酒腸文瞻。倦遊覽。憔悴羞窺鸞鑑。眉端為誰斂。可堪風雨、無情暗亭檻。觸目千點飛紅，問春爭得春愁，也隨春減。
解蹀躞
作者：楊無咎
朝代：宋

金谷樓中人在，兩點眉顰綠。叫雲穿月，橫吹楚山竹。怨斷憂憶因誰，坐中有客，猶記住、平陽宿。淚盈目。百轉千聲相續。停杯聽難足。謾誇天海風濤舊時曲。夜深煙慘雲愁，倩君沈醉，明日看、梅梢玉。
踏莎行
作者：楊無咎
朝代：宋

燈月交光，笙簧遞響。繁華依舊昇平樣。心期休卜紫姑神，文章曾照青藜杖。歌落梁塵，酒搖鱗浪。暫還南國同邀賞。明年侍輦向端門，卻瞻日表青霄上。
迎春樂
作者：楊無咎
朝代：宋

新來特特更門地。都收拾、山和水。看明年、事事都如意。迎福祿、俱來至。莫管明朝添一歲。盡同向、尊前沈醉。且唱迎春樂，祝慈母、千秋歲。
醉花陰
作者：楊無咎
朝代：宋

捧杯不管餘酲惡。玉腕寬金約。宛轉一聲清，戛玉敲冰，渾勝鳴絃索。朱唇淺破桃花萼。重注鸕鷀杓。夜永醉歸來，細想羅襟，猶有梁塵落。
醉花陰
作者：楊無咎
朝代：宋

楚鄉易得天時惡。風雨長如約。不道有幽人，衣帶秋深，猶自懸鶉索。招呼朋侶如花萼。有酒須同酌。世態任凋疏，卻愛黃花，不似群花落。
醉花陰
作者：楊無咎
朝代：宋

淋漓盡日黃梅雨。斷送春光暮。目斷向高樓，持酒停歌，無計留春住。撲人飛絮渾無數。總是添愁緒。回首問春風，爭得春愁，也解隨春去。
醉花陰
作者：楊無咎
朝代：宋

滿城風雨無端惡。孤負登高約。佳節若為酬，盛與歌呼，勝卻秋蕭索。菊花旋摘揉青萼。滿滿浮杯杓。老鬢未侵霜，醉裡烏紗，不怕風吹落。
醉花陰
作者：楊無咎
朝代：宋

金鈴玉屑嫌非巧。生作文鴛小。西帝也多情，偷取佳名，分付閒花草。淵明手把誰攜酒。羞把簪烏帽。寄與綺窗人，百種妖嬈，不似酴醿好。
醉落魄·一斛珠
作者：楊無咎
朝代：宋

雙心小萼。瑞爐慢炷輕煙初著。清香已透紅綃幄。底事多情，玉筍更輕掠。鬢雲側畔□眉角。妝成曾印鉛華薄。幾回殢酒襟懷惡。鶯舌偷傳，低語教人嚼。
鋸解令
作者：楊無咎
朝代：宋

送人歸後酒醒時，睡不穩、衾翻翠縷。應將別淚灑西風，盡化作、斷腸夜雨。卸帆浦漵。一種恓惶兩處。尋思卻是我無情，便不解、寄將夢去。
陽春
作者：楊無咎
朝代：宋

蕙風輕，鶯語巧，應喜乍離幽谷。飛過北窗前，遞晴曉，麗日明透翠幃縠。篆臺芬馥。初睡起、橫斜簪玉。因甚自覺腰肢瘦，新來又寬裙幅。對清鏡、無心忺梳裹，誰問著、餘酲帶宿。尋思前歡往事，似驚回、好夢難續。花亭遍倚檻曲。厭滿眼、爭春凡木。盡憔悴、過了清明候，愁紅慘綠。
雨中花·夜行船
作者：楊無咎
朝代：宋

海宇澄明，天氣宴溫，人情物態昭蘇。喜分付攬轡，來與春俱。瀟灑蘭亭醉墨，丁寧黃石傳書。到如今幾載，不墜風流，世有名儒。山川瑞色，樵牧歡聲，盡隨弦管虛徐。判醉笑、頻揮玉麈，共□金壺。湔祓聊勤大手，謀謨宜佐皇圖。定知朝暮，未容溫席，已促鋒車。
雨中花·夜行船
作者：楊無咎
朝代：宋

漠漠雲輕，涓涓露重，西風特地颼颼。覺良宵初永，袢暑微收。乘鶴緱山，浮槎銀漢，尚想風流。笑人間兒戲，瓜果堆盤，繒彩為樓。廣庭淨掃，露坐披衣，細看新月如鉤。誰道是、嫦娥不嫁，獨守清秋。雅有騷人伴侶，長交清影夷猶。舉杯相屬，卻應羞殺，呆女痴牛。
雨中花·夜行船
作者：楊無咎
朝代：宋

雨霽雲收，風高露冷，銀河萬里波澄。正冰輪初見，玉斧修成。還是一年，憑欄望處，對景愁生。想姮娥應念，待久西廂，為可中庭。翻思皓彩，未如微暗，向人多少深情。長記得、牆陰密語，花底潛行。飲散頻羞燭影，夢餘常怯窗明。此時此意，有誰曾問，月白風清。
雨中花令
作者：楊無咎
朝代：宋

已是花魁柳冠。更絕唱、不容同伴。畫鼓低敲，紅牙隨應，著個人勾喚。慢引鶯喉千樣轉。聽過處、幾多嬌怨。換羽移宮，偷聲減字，不願人腸斷。
雨中花令
作者：楊無咎
朝代：宋

惆悵紅塵千里。恨死撥、浮名浮利。欠我溫存，少伊撋就，兩處懸懸地。擬待歸來伏不是。更與問、孤眠子細。月照紗窗，曉燈殘夢，可㬠惡姿味。
雨中花令
作者：楊無咎
朝代：宋

自是雲溫雨潤。誚不解、佯嗔偷悶。傾坐精神，忺人情性，眉際生春暈。語帶京華清更韻。聽婭奼、鶯喉嬌穩。別後相思，心頭欲見，覓個燈花信。
青玉案
作者：楊無咎
朝代：宋

五雲樓閣蓬瀛路。空相望、無由去。弱水渺茫誰可渡。君家徐福，盪舟尋訪，卻是曾知處。群仙應問來何暮。說與榮歸錦封句。句裡丁寧天已許。要教強健，召還廊廟，永作商巖雨。
青玉案
作者：楊無咎
朝代：宋

南州獨數多名士。誰富貴、歸桑梓。晝錦如公難比似。傍湖開徑，雨簾雲棟，平地居仙子。行須勳業超青史。再侍宸幃任非次。醉袖儘教春酒漬。明年此會，壽觴欲舉，百拜君王賜。
青玉案
作者：楊無咎
朝代：宋

奇葩珍樹叢叢繞。望仙隱、蓬萊小。前枕湖光秋色曉。荷花今歲，也如人意，不逐西風老。霞觴獻壽頻頻倒。瑞藹浮空凝不掃。定自日邊飛詔早。芝庭呈秀，桂宮得意，更看明年好。
青玉案
作者：楊無咎
朝代：宋

芝蘭桃李環圍著。擁和氣、浮簾幕。壽斝交飛爭滿酌。一聲珠丳，數敲牙板，應有梁塵落。腰金雖重何曾覺。更看懸魚上麟閣。不用祖洲尋靈藥。平時陰德，幾人今日，額手稱安樂。
驀山溪
作者：楊無咎
朝代：宋

去年今日，蹤跡留金水。乘興挈朋儕，遊賞遍、南峰佳致。崇仙岸左，爭看競龍舟，人洶洶，鼓鼕鼕，不覺金鳥墜。而今寂寞，獨處山林裡。欲去恨無因，奈阻隔、川途百里。香蒲角黍，對暑悄無言，梅雨細，麥風輕，悵望寬垂淚。
驀山溪
作者：楊無咎
朝代：宋

天姿雅素，不管群芳妒。微笑倚春風，似窺宋、牆頭凝佇。一春花草，陡覺更無香，懸繡帳，結羅巾，誰更燻沈炷。可堪開晚，未放韶光去。生怕糝庭階，直不忍、蒼苔散步。會須開宴，滿摘蘸瑤觴，何況有，綺窗人，嬌鬢相宜處。
驀山溪
作者：楊無咎
朝代：宋

玉英檀蕊，細意憑君看。青帝忒多情，費幾許、春風暗剪。曉來敧枕，不覺嫩香飄，披宿霧，啟幽窗，不道開初遍。無窮風味，乍可蜂鶯佔。莫遣俗人知，怕毒眼、急須遮斷。倚牆壓架，嬌困臥枝頭，心緒裡，阿誰知，似個人撩亂。
驀山溪
作者：楊無咎
朝代：宋

蟾宮仙種，幾日飄鴛甃。密葉繡圍欒，似翦出、佳人翠袖。葉間金粟，蔌蔌糝枝頭，黃菊嫩，碧蓮披，獨對秋容瘦。濃香馥郁，庭戶宜燻透。十里遠隨風，又何必、憑闌細嗅。明犀一點，暗裡為誰通，秋夜永，月華寒，無寐聽殘漏。
鷓鴣天
作者：楊無咎
朝代：宋

不學真空不學仙。不居塵市不居山。時沽魯酒供詩興，莫管吳霜點鬢斑。只麼去，幾時還。豈知魂夢□□間。憑君休作千年調，到處惟□一味閒。
鷓鴣天
作者：楊無咎
朝代：宋

休倩傍人為正冠。披襟散發最宜閒。水雲況得平生趣，富貴何曾著眼看。低拍棹，稱鳴鑾。一尊長向枕邊安。夜深貪釣波間月，睡起知他日幾竿。
鷓鴣天
作者：楊無咎
朝代：宋

湖上風光直萬金。芙蓉並蒂照清深。須知花意如人意，好在雙心同一心。詞共唱，酒俱斟。夜闌扶醉小亭陰。當時比翼連枝願，未必風流得似今。
鷓鴣天
作者：楊無咎
朝代：宋

蕙性柔情忒可憐。盈盈真是女中仙。披圖一見春風面，攜手疑同玳瑁筵。揮象管，擘蠻箋。等閒寫就碧雲篇。風流意態猶難畫，瀟灑襟懷怎許傳。
惜梅
作者：楊煒
朝代：宋

廿年作伴似相知，積霰層冰花滿枝。
何事一朝攀折盡，暗香疏影繫人思。
句
作者：楊獻民
朝代：宋

縣官伐木入煙蘿，匠石須材盡日磨。
致爽齋
作者：楊王休
朝代：宋

翛然一宅一編書，舉世何人得似渠。
三十六峰峰下路，清溪綠竹繞樓居。
鑿溫嶺
作者：楊王休
朝代：宋

黄山形勢南如窩，四十餘里趨丹河。
年年七月八月雨，稻田瀰漲漫風波。
異時都水使者至，東開鐵場分水勢。
地綿力短功未成，尺一催歸卒吞志。
舊畫茫茫如棄井，百年遺恨如灰冷。
我來弔古更窮源，並水沿流至溫嶺。
嶺之首尾少低昂，如衡稱物錙銖强。
外即大海枕平麓，相去往往尋丈長。
天造地設巧乃爾，胡爲棄此而取彼。
興廢成否抑有時，不獨今非古皆是。
此來經營煩令君，便有異議爭云云。
常情自古憚謀始，豈料疲秦終利秦。
夜泛西湖
作者：楊珂
朝代：宋

明月欺人醉不知，夜深偷入讀書幃。
好將松戶牢關鎖，留此清光莫放歸。
黄燕山
作者：楊琛
朝代：宋

蒼蒼終日鎖春愁，欲去迴翔更少留。
傳說王家飼燕女，今朝珠報始知由。
句·其一
作者：楊琳
朝代：宋

涪翁句摘江山勝，趙令亭高星斗寒。
句·其三
作者：楊琳
朝代：宋

萬疊遠山青未了，一江流水意無窮。
句·其二
作者：楊琳
朝代：宋

宦情莫莫雲生岫，詩思蕭蕭月滿川。
句·其五
作者：楊琳
朝代：宋

水似人清光滴眼，山隨天遠翠浮眉。
句·其四
作者：楊琳
朝代：宋

夜添風月無盡景，曉起煙雲皆助詩。
玉笥山
作者：楊琳
朝代：宋

亭扁江西太史詩，名垂詩逸幾經時。
聿來芹泮三章古，成此花封一段奇。
翠琰影磨峰崒嵂，英辭光動水漣漪。
先生多少憑欄思，寄徑蓬山與鳳池。
詠東山廣福院
作者：楊璇
朝代：宋

艤棹青山下，來尋薊子家。
人魚皆靜樂，水木亦清華。
松老欲成蓋，菊寒殊未花。
何須覓句漏，此自有丹砂。
詠西山廣福院二首·其一
作者：楊璇
朝代：宋

野寺孤峯上，危樓聳翠微。
捲廉滄海近，洗鉢白雲飛。
竹影臨經案，松花點衲衣。
日斜登望處，湖畔一僧歸。
詠西山廣福院二首·其二
作者：楊璇
朝代：宋

地勢連滄海，山名號紫微。
景閒僧坐久，路僻客來稀。
峽影青相照，河流石自圍。
塵喧都不到，安得此忘歸。
弔王忠肅
作者：楊由義
朝代：宋

太原城下屹行宮，雲樹籠葱掩碧空。
鐵馬無聲汾水急，滿天風雨泣英雄。
四登科詩
作者：楊申
朝代：宋

榮第時皆有，通家得者稀。
德星一門聚，晝錦四人歸。
苦學酬身世，佳名播帝畿。
效官修政術，此去展才徽。
和范公希文懷慶朔堂
作者：楊異
朝代：宋

日將先聖詩書教，暫作文翁守鬰林。
宿黄花館
作者：楊發
朝代：宋

孤館蕭條槐葉稀，暮蟬聲隔水聲微。
年年爲客路無盡，日日送人身未歸。
何處離鴻迷浦月，誰家愁婦擣霜衣。
夜深不卧簾猶捲，數點殘螢入戶飛。
句·其一
作者：楊皇后
朝代：宋

寄語重門休上鑰，夜潮留向月中看。
句·其二
作者：楊皇后
朝代：宋

線撚依依綠，金垂裊裊黄。
宮詞·其一
作者：楊皇后
朝代：宋

瑞日曈矓散曉紅，乾元萬國珮丁東。
紫宸北使班纔退，百辟同趨德壽宮。
宮詞·其一〇
作者：楊皇后
朝代：宋

海棠花裏奏琵琶，沉碧池邊醉九霞。
禁禦融融春日靜，五雲深護帝王家。
宮詞·其一一
作者：楊皇后
朝代：宋

後院深沉景物幽，奇花名竹弄春柔。
翠華經歲無遊幸，多少亭臺廢不修。
宮詞·其一七
作者：楊皇后
朝代：宋

雲影低涵柏子池，秋聲輕度萬年枝。
要知玉宇凉多少，正在觀書乙夜時。
宮詞·其一三
作者：楊皇后
朝代：宋

水殿鈎簾四面風，荷花簇錦照人紅。
吾皇一曲薰絃罷，萬俗泠泠解慍中。
宮詞·其一九
作者：楊皇后
朝代：宋

銀燭瑶觥競上元，□□午月正當軒。
棚頭忽喚歌新曲，宛轉餘音出紫垣。
宮詞·其一二
作者：楊皇后
朝代：宋

天申聖節禮非常，躬率羣臣上壽觴。
天子捧盤仍再拜，侍中宣達近龍床。
宮詞·其一五
作者：楊皇后
朝代：宋

薰風宮殿日長時，靜運天機一局棋。
國手人人饒處著，須知聖算出新奇。
宮詞·其一八
作者：楊皇后
朝代：宋

瑣窗宮漏滴銅壺，午夢驚回落井梧。
風遞樂聲來玉宇，日移花影上金鋪。
宮詞·其一六
作者：楊皇后
朝代：宋

宮殿鈎簾看水晶，時當三伏熾炎蒸。
翰林學士知誰直，今日傳宣與賜冰。
宮詞·其一四
作者：楊皇后
朝代：宋

繞堤翠柳忘憂草，夾岸紅葵安石榴。
御水一溝清徹底，晚凉時泛小龍舟。
宮詞·其七
作者：楊皇后
朝代：宋

剪剪輕風二月天，柳絲飄颺倍堪憐。
靜凭雕檻渾無事，細數穿花燕影偏。
宮詞·其三
作者：楊皇后
朝代：宋

柳枝挾雨握新綠，桃蕊含風破小紅。
天上春光偏得早，嵯峩宮殿五雲中。
宮詞·其三〇
作者：楊皇后
朝代：宋

蘭徑香銷玉輦蹤，梨花不肯負春風。
綠窗深鎖無人見，自碾硃砂養守宮。
宮詞·其三一
作者：楊皇后
朝代：宋

缺月流光入綺疏，金壺傳箭夢回初。
秦臺綵鳳無消息，桂影空閑十二除。
宮詞·其三七
作者：楊皇后
朝代：宋

忽地君王喜氣濃，秋千高掛百花叢。
阿誰能逞翻飛態，便得稱雄女隊中。
宮詞·其三三
作者：楊皇后
朝代：宋

擊鞠由來豈作嬉，不忘鞍馬是神機。
牽韁絕尾施新巧，背打星毬一點飛。
宮詞·其三九
作者：楊皇后
朝代：宋

一朵榴花插鬢鴉，君王長得笑時誇。
內家衫子新番出，淺色新裁艾虎紗。
宮詞·其三二
作者：楊皇后
朝代：宋

輦路青苔雨後深，銅魚雙鑰晝沉沉。
詞臣還有相如在，不得當時買賦金。
宮詞·其三五
作者：楊皇后
朝代：宋

宮槐映日翠陰濃，薄暑應難到九重。
節近賜衣爭試巧，彩絲新樣起盤龍。
宮詞·其三八
作者：楊皇后
朝代：宋

新翻歌譜甚能奇，宣索蕊官入管吹。
按拍未諧爭共笑，含羞無語自凝思。
宮詞·其三六
作者：楊皇后
朝代：宋

角黍冰盤餖飣裝，酒闌昌歜泛瑶觴。
近臣誇賜金書扇，御侍爭傳佩带香。
宮詞·其三四
作者：楊皇后
朝代：宋

黄鳥驚眠曙色開，慵梳鬟髻意徘徊。
君王早御延英殿，頻喚宮人上直來。
宮詞·其九
作者：楊皇后
朝代：宋

上林花木正芳菲，內裏爭傳御製詞。
春賦新翻入宮調，美人羣唱捧瑶巵。
宮詞·其二
作者：楊皇后
朝代：宋

元宵時雨賞宮梅，恭請光堯壽聖來。
醉裏君王扶上輦，鑾輿半仗點燈回。
宮詞·其二〇
作者：楊皇后
朝代：宋

迎春燕子尾纖纖，拂柳穿花掠翠簷。
聞道蕊官三十六，美人爭爲捲珠簾。
宮詞·其二七
作者：楊皇后
朝代：宋

用人論理見宸衷，賞罰刑威合至公。
天下監司二千石，姓名都在御屏中。
宮詞·其二三
作者：楊皇后
朝代：宋

凉生水殿樂聲遊，釣得金鱗上御鈎。
聖德至仁元不殺，指揮皆放小池頭。
宮詞·其二九
作者：楊皇后
朝代：宋

泛索坤寧日一羊，自從正位控辭章。
好生躬儉超千古，風化宮嬪只淡粧。
宮詞·其二二
作者：楊皇后
朝代：宋

紫禁仙輿詰旦來，旌旗遥倚望春臺。
不知庭霰今朝下，疑是林花昨夜開。
宮詞·其二五
作者：楊皇后
朝代：宋

秋高風動角弓鳴，臂徤常嫌斗力輕。
玉陛纔傳看御箭，中心雙中謝恩聲。
宮詞·其二八
作者：楊皇后
朝代：宋

家傳筆法學光堯，聖草真行說兩朝。
天縱自然成一體，謾誇虎步與龍跳。
宮詞·其二六
作者：楊皇后
朝代：宋

思賢夢寢過商宗，右武崇儒帝道隆。
總覽權綱求治理，羣臣臧否疏屏風。
宮詞·其二四
作者：楊皇后
朝代：宋

凉秋結束鬭炎新，宣入毬場尚未明。
一朵紅雲黄蓋底，千官下馬起居聲。
宮詞·其五
作者：楊皇后
朝代：宋

溶溶太液碧波翻，雲外樓臺日月閑。
春到漢宮三十六，爲分和氣到人間。
宮詞·其五〇
作者：楊皇后
朝代：宋

小樣龍盤集翠毬，金羈緩控五花騮。
繡旗高處鈞天奏，御棒先過第一籌。
宮詞·其八
作者：楊皇后
朝代：宋

一簾小雨怯春寒，禁禦深沉白晝閑。
滿地落花紅不掃，黄鸝枝上語綿蠻。
宮詞·其六
作者：楊皇后
朝代：宋

曉窗生白已鶑啼，啼在宮花第幾枝。
煙斷獸爐香未絕，曲房朱戶夢回時。
宮詞·其四
作者：楊皇后
朝代：宋

春風淡淡水淙淙，携伴尋芳過小杠。
惱殺野塘閒送目，鴛鴦無數各雙雙。
宮詞·其四〇
作者：楊皇后
朝代：宋

夭桃穉柳恣春妍，鎮日呼羣嬉水邊。
忽地上棚宣進入，祗承未慣怕爭前。
宮詞·其四一
作者：楊皇后
朝代：宋

簾幙深深四面垂，清和天氣漏聲遲。
宮中閣裏催繅繭，要趁親蠶作五絲。
宮詞·其四七
作者：楊皇后
朝代：宋

日日尋春不見春，弓鞋踏破小除芸。
棚頭宣入紅粧隊，春在金樽已十分。
宮詞·其四三
作者：楊皇后
朝代：宋

內園昨夜報花開，中外喧傳玉輦來。
遥望紅粧撩亂處，人人爭獻萬年杯。
宮詞·其四九
作者：楊皇后
朝代：宋

遥夜焚香禮□□，桂花叢裏展文茵。
長空月浸星河影，鸚鵡驚寒頻喚人。
宮詞·其四二
作者：楊皇后
朝代：宋

歲歲蠶忙麥熟時，密令中使視郊圻。
歸來奏罷天顔悅，喜阜吾民鼓玉徽。
宮詞·其四五
作者：楊皇后
朝代：宋

好花開遍玉欄桿，挈伴拖橈淺水灘。
但笑紅霞映池面，不知嬌面早先丹。
宮詞·其四八
作者：楊皇后
朝代：宋

海棠移向小窗栽，高疊盆山合復開。
將見紅葩鬭新艷，君王應爲探花來。
宮詞·其四六
作者：楊皇后
朝代：宋

小小宮娥近水居，雕楣綉額映清渠。
忽然携伴凭低檻，好是雙蓮出水初。
宮詞·其四四
作者：楊皇后
朝代：宋

阿姊携儂近紫薇，蕊官承寵鬭芳菲。
繡幃獨自裁新錦，怕見花間雙蝶飛。
題朱銳雪景冊
作者：楊皇后
朝代：宋

雪吹醉面不知寒，信脚千山與萬山。
天甃瓊階三十里，更飛柳絮與君看。
題菊花冊
作者：楊皇后
朝代：宋

莫惜朝來准酒錢，淵明身即是花仙。
重陽滿滿杯中泛，一縷黄金是一年。
題漱玉軒
作者：楊祖堯
朝代：宋

危石欲阽力自支，罅空引溜日夜垂。
空階滴雨幽夢覺，孤蓬澎浪驚魂飛。
直疑丹液閟石骨，飲此合仙壽無期。
又疑龍宮流潤澤，膏沐萬物皆含滋。
終古不受一塵涴，六月可逃三伏威。
濯我塵纓洗兩耳，審聽廣樂音聲希。
盥頮半生塵俗面，要離仙仗翻雲旗。
仁智所觀自有感，物理天理常參稽。
華池神水倘若此，聖功合發天人機。
湔滌衆生業障盡，更與大地蕩劫灰。
句
作者：楊穎士
朝代：宋

儻來軒冕何須問，分定功名不在忙。
浮遠堂
作者：楊端叔
朝代：宋

萬松相摩天籟作，一塵不留心鏡空。
毋庸寶焰照牛渚，已見浮涎吹龍宮。
零丁沙洲抗水勢，替淚塔鈴語天風。
賈胡惜錢不自惜，晝夜牙籌澎湃中。
虎跑泉
作者：楊端叔
朝代：宋

蒼髯白甲深山龍，山門高高龍所宮。
青苔夭矯絕可喜，滿地狼籍拋頑銅。
於菟殷勤水供養，道人回施無盡藏。
匏樽一滴到陶泓，灘聲浩浩西山漲。
漁家傲
作者：楊端臣
朝代：宋

有個人人情不久。而今已落他人手。見說近來伊也瘦。好教受。看誰似我能撋就。蓮臉能勻眉黛皺。相思淚滴殘妝透。總是自家為事謬。從今後。這回斷了心先有。
漁家傲
作者：楊端臣
朝代：宋

樓鼓數聲人跡散。馬蹄不響街塵軟。門戶深深扃小院。簾不卷。背燈盡燭紅條短。歸路恍如春夢斷。千愁萬恨知河限。昨夜月華明似練。花影畔。算來惟有嫦娥見。
阮郎歸
作者：楊端臣
朝代：宋

□□今日那人家。瑣窗紅影斜。髻雲散亂不勝花。偷勻殘臉霞。梁燕老，石榴花。佳期今已差。憑闌思想入天涯。暮雲重疊遮。
句
作者：楊符
朝代：宋

吏道官官惡，田家事事賢。
題水弄山
作者：楊筠
朝代：宋

曲曲溪流疊疊山，稻塍高下路回環。
曉暾初射林霏落，一道炊煙紫翠間。
題石藤二夫人廟
作者：楊筠
朝代：宋

古藤陰鎖石粼粼，死骨猶香廟像新。
世上男兒輕失節，何顔祠下拜夫人。
丁丑偶書·其一
作者：楊簡
朝代：宋

新年七十七，是虛不是實。
我心包太空，有無混然一。
比日腑臟作，示病而無疾。
憑欄拱翠峰，可詠不可詰。
丁丑偶書·其二
作者：楊簡
朝代：宋

物物皆吾體，心心是我思。
四時非代謝，萬說不支離。
澗水談顔樂，松風詠晳詞。
仲尼親許可，實語斷非欺。
丁丑詠春偶成·其一
作者：楊簡
朝代：宋

葉葉枝枝都教女，紅紅白白儘呈人。
如何自古知音少，方到而今得句新。
既遣鳥啼頻囑咐，又令鶴舞出精神。
便將天作一張紙，難畫慈湖二月春。
丁丑詠春偶成·其二
作者：楊簡
朝代：宋

天造慈湖迥出塵，無冬無夏只長春。
四山桃李圍新錦，一邑風光讓絕倫。
澗水簷旁談妙理，山禽柳外說天真。
杏壇無限難傳意，付與憑欄寓目人。
上耿泉生朝·其一
作者：楊簡
朝代：宋

瞻彼雲臺，有那其武。
祝阿發迹，中興元輔。
上耿泉生朝·其一〇
作者：楊簡
朝代：宋

惟公誕彌，良月惟時。
地數盈成，夢維熊羆。
何以壽之，南山維基，松柏維滋。
毋祝毋祈，公自有之。
某也作詩，于以敬之。
上耿泉生朝·其七
作者：楊簡
朝代：宋

迺撫徽人，惠綏千里。
匪亟匪除，匪作匪異，而郡亦治。
上耿泉生朝·其三
作者：楊簡
朝代：宋

柔亦不茹，剛亦不吐。
有志而寬，夫誰敢侮。
上耿泉生朝·其九
作者：楊簡
朝代：宋

洎陽爲邑，實惟所臨。
寬簡雖至，威信亦深。
敢不兢兢，治所賦金。
以謹以程，以恪以忱。
上耿泉生朝·其二
作者：楊簡
朝代：宋

歷世藪卜，有孫惟良。
愷悌君子，之紀之綱。
上耿泉生朝·其五
作者：楊簡
朝代：宋

是司九府，爰總數路。
爰究爰度，阜豐化布，國用是裕。
上耿泉生朝·其六
作者：楊簡
朝代：宋

江左矜刑，獄平訟清。
惟清惟明，民用以寧，姦宄亦懲。
上耿泉生朝·其四
作者：楊簡
朝代：宋

天子曰於，亟來輔予。
寘彼周行，爲上大夫。
迺眷西顧，畀之節符。
上鄧憲生辰·其一
作者：楊簡
朝代：宋

維彼岷源，維深且長。
是爲大江，潤澤南方。
上鄧憲生辰·其一〇
作者：楊簡
朝代：宋

僵者起之，骨者肉之。
知畿千萬，父之母之。
上鄧憲生辰·其一一
作者：楊簡
朝代：宋

洎陽爲邑，罹旱則甚。
故維私邑，蒙澤亦甚。
上鄧憲生辰·其一二
作者：楊簡
朝代：宋

維公誕彌，端月維時。
夢維熊羆，何以壽之。
南山維基，大椿植之。
毋祝毋祈，公自有之。
某也作頌，于以敬之。
上鄧憲生辰·其七
作者：楊簡
朝代：宋

欽哉祥刑，克寬克明。
民罹旱虐，焦勞發情。
上鄧憲生辰·其三
作者：楊簡
朝代：宋

使者維何，有祖高密。
雲臺第一，流芳泌泌。
上鄧憲生辰·其九
作者：楊簡
朝代：宋

首白蠲租，寬博其模。
大公靡私，匪畏匪拘。
上鄧憲生辰·其二
作者：楊簡
朝代：宋

維江之東，有賢使者。
惠德似之，溥澤潤下。
上鄧憲生辰·其五
作者：楊簡
朝代：宋

古之遺直，亟輔予德。
疾風勁草，歲寒松柏。
上鄧憲生辰·其八
作者：楊簡
朝代：宋

民饑毋恐，惠澤方湧。
適兼郡符，民有天寵。
上鄧憲生辰·其六
作者：楊簡
朝代：宋

迺眷西顧，金節畀之。
禮樂光華，亦王近畿。
上鄧憲生辰·其四
作者：楊簡
朝代：宋

有孫維良，秉德正方。
天子曰於，寘彼周行。
丙子夏偶書·其一
作者：楊簡
朝代：宋

風從槐市過來涼，絲竹金英尚在堂。
惟有慈湖親聽得，近來吾黨亦專芳。
如何鑽仰徒勞苦，要說精粗與短長。
神氣風霆俱是教，四時代謝儘彰彰。
丹桂
作者：楊簡
朝代：宋

世眼紛紛丹與黄，廣寒宮裏亦如常。
目前不作兩般見，筆下方騰萬丈光。
且莫錙銖深淺色，也休斤兩淡濃香。
靈根已入詩人手，不許嫦娥擅此芳。
乾道撫琴有作
作者：楊簡
朝代：宋

蕭蕭指下生秋風，漸漸幽響颼寒空。
月明夜氣清入骨，何處仙佩摇丁東。
野鶴驚起舞，流水噎復鳴。
一唱三歎意未已，幽幽話出太古情。
龍吟虎嘯遽神怪，千山萬壑風雨晦。
海濤震蕩林木響，亂撒金盤冰雹碎。
和氣囘春陽，縹緲孤鸞翔。
三江五湖烟水闊，波聲飋飋鳴漁榔。
悲猿臨澗欲渡不敢渡，但聞澗下蕭颯松風長。
閒雲曳碧落，勢去還囘薄。
神仙恍惚無定所，微吟似欲止所作。
御風一笑歸蓬瀛，猶有餘音遶寥廓。
代馮似宗壽樓文昌·其一
作者：楊簡
朝代：宋

維山四明，涵奇孕英。
或曰降神，爲今甫申。
倬彼雲漢，昭囘其文。
鳳鳴朝陽，决河崑崙。
代天而言，粹其德音。
代馮似宗壽樓文昌·其三
作者：楊簡
朝代：宋

雲歸星駕，持麾東下。
乘流御風，琳宮燕暇。
山水清暉，親戚情話。
不間遐賤，如某某者。
代馮似宗壽樓文昌·其二
作者：楊簡
朝代：宋

補衮大手，石色五有。
砥柱中流，屹屹其守。
爲人所難，一辭萬口。
文昌大名，太山北斗。
代馮似宗壽樓文昌·其五
作者：楊簡
朝代：宋

陽復之望，惟公誕辰。
何以貺之，秉國之鈞。
何以壽之，南山之椿。
代馮似宗壽樓文昌·其四
作者：楊簡
朝代：宋

肆筵設席，獲教蒙益。
繾綣綢繆，問遺不息。
萬金良藥，再生大德。
伏蒙提舉秘書郎中以留題縣驛新篇封示惻隠惠愛之意自然著見可謂發情止義無愧古作道中不得即具申謝之儀夜還舍秉燭亟次崇韻庸見不敢虛辱大賜之誠非敢爲文某惶恐敬上
作者：楊簡
朝代：宋

我學如畝澮，纖流未距川。
何如作難邑，衮衮膏火煎。
學力未純固，誠不能不遷。
所喪逮尋丈，所補無塵涓。
是則百煉金，無復畏巨燃。
不聞曾氏子，兢兢而虔虔。
一貫融終始，虛明萬慮捐。
此道甚簡易，勞苦無禹胼。
體妙用亦妙，揚州十萬纏。
不熟愧稊稗，未免世累攣。
使者臨舊治，盛禮修同年。
所道惟政事，握手意留連。
車行眼偏矚，粟畦暨麥阡。
父老亟來迎，喜色津津然。
我非當世才，亦復見謂賢。
臨違語益稠，不覺膝自前。
更願所以諳，教我理婚田。
侍象山先生遊西湖舟中胥必先周元忠弈·其一
作者：楊簡
朝代：宋

百里平湖十里堤，新蕪苒苒綠齊齊。
水晶宮裏光風靜，碧玉壺中遠近迷。
局外有棋輸與我，口邊得句豈須題。
流鶑却會幽人意，故向人間一兩啼。
侍象山先生遊西湖舟中胥必先周元忠弈·其二
作者：楊簡
朝代：宋

淺紅深翠綠高低，各出精神不肯齊。
山色好時新雨沐，湖光遠處淡烟迷。
不知醉後無言句，逼近前來乞品題。
我亦未能勤領略，只煩鶑囀與烏啼。
偶作
作者：楊簡
朝代：宋

處處青山人不識，步步踏著此巖石。
妙妙妙妙不可言，可惜可惜大可惜。
偶作·其一
作者：楊簡
朝代：宋

此道元來即是心，人人拋去却求深。
不知求却翻成外，若是吾心底用尋。
偶作·其一〇
作者：楊簡
朝代：宋

囘心三月不違仁，已後元曾小失真。
一片雪花輕著水，冥冥不復省漓醇。
偶作·其一一
作者：楊簡
朝代：宋

有心切勿去鈎玄，鈎得玄來在外邊。
何以罷休依本分，孝慈忠信乃天然。
此天然處不亦妙，費盡思量却不到。
有時父召急趨前，不覺不知造淵奧。
此時合勒承認狀，從古癡頑何不曉。
偶作·其一七
作者：楊簡
朝代：宋

儒風一變至於道，此是堯夫未識儒。
除却儒風如更有，將馿騎了復求馿。
偶作·其一三
作者：楊簡
朝代：宋

夫子文章不可爲，從心到口沒參差。
咄哉韓子休汙我，却道詩葩與易奇。
偶作·其一二
作者：楊簡
朝代：宋

曩疑先聖嗇於言，何不明明細細傳。
今醒從前都錯認，更加詳後即紛然。
偶作·其一五
作者：楊簡
朝代：宋

勿學唐人李杜癡，作詩雖作古人詩。
世傳李杜文章伯，問著關雎恐不知。
偶作·其一八
作者：楊簡
朝代：宋

道心非動靜，學者何難易。
癡雲欲掃除，迅霆無異擬。
無妄而徵疾，勿藥斯有喜。
一輪秋月明，云爲豈思慮。
太極奚可圖，可圖非太極。
矧復贅無極，哀哉可太息。
何不觀古聖，一一已默識。
胡爲復作圖，交擾而曲屈。
是孰知五行，五行皆妙質。
不可離合論，渾渾體自一。
安得孔子生，邪說俱蕩滌。
哀哉復哀哉，太息復太息。
偶作·其七
作者：楊簡
朝代：宋

莫將愛敬復雕鎸，一片真純幸自全。
待得將心去鈎索，旋栽荆棘向芝田。
偶作·其五
作者：楊簡
朝代：宋

可笑禪流錯用心，或思或罷兩追尋。
窮年費煞精神後，陷入泥途轉轉深。
偶作·其八
作者：楊簡
朝代：宋

勿認胸中一團氣，一團氣裏空無地。
既空何地更何義，此無廣狹無一二。
偶作·其六
作者：楊簡
朝代：宋

心裏虛明著太空，乾坤日月總包籠。
從來箇片閒田地，難定西南與北東。
偶成·其一
作者：楊簡
朝代：宋

春入園林種種奇，化工施巧太精微。
山禽說我胸中事，烟柳藏他物外機。
既遣杏桃呈似了，又令蜂蝶近前飛。
如何有眼無人見，只解西郊看落暉。
偶成·其一
作者：楊簡
朝代：宋

風雲雨雪自何來，我有乾元大矣哉。
萬景出奇供杖履，羣峰環翠拱樓臺。
興來吟詠誰裁剪，飯罷遊行豈去迴。
信口道來俱妙妙，教人尋訪幾枝梅。
偶成·其一三
作者：楊簡
朝代：宋

若問如何是此心，能思能索又能尋。
汝心底用他人說，只是尋常用底心。
偶成·其一九
作者：楊簡
朝代：宋

惡習起時能自訟，誰知此是天然勇。
多少禪流妄詆訶，不知此勇元不動。
偶成·其一二
作者：楊簡
朝代：宋

誰省吾心即是仁，荷他先哲爲人深。
分明說了猶疑在，更問如何是本心。
偶成·其一四
作者：楊簡
朝代：宋

此心用處沒蹤由，擬待思量是討愁。
但只事親兼事長，只如此去莫回頭。
偶成·其七
作者：楊簡
朝代：宋

當敬不敬謂之悖，當正不正謂之諛。
是中適莫俱難著，意態微生已覺疏。
偶成·其三
作者：楊簡
朝代：宋

桃紅柳綠簇春華，燕語鶑啼盡日佳。
誰信聲聲沂水詠，又知處處杏壇家。
偶成·其三
作者：楊簡
朝代：宋

雪月風花總不知，雕奇鏤巧學支離。
四時多少閒光景，無箇閒人領略伊。
偶成·其二
作者：楊簡
朝代：宋

中堂此景亦不惡，疊嶂窮林張翠幄。
有時雲氣間出沒，誰能繪畫得此樂。
詩人如麻筆如椽，擬待索紙莫莫莫。
孔子明目尚不見，枉費精神去摸索。
偶成·其二
作者：楊簡
朝代：宋

脚踏和風步步春，石魚樓上等閒人。
興來衝口都成句，眼去遊山不動塵。
李白誰知他意思，桃紅漏洩我精神。
忽逢借問難酬對，只恐流鶑說得真。
偶成·其五
作者：楊簡
朝代：宋

我吟詩處鶑啼處，我起行時蝶舞時。
踏著此機何所似，陶然如醉又如癡。
偶成·其五
作者：楊簡
朝代：宋

詩癡正自不煩攻，只爲英才輒墮中。
今日已成風俗後，後生箇箇入樊籠。
偶成·其四
作者：楊簡
朝代：宋

可惜有生都衮衮，如何終日只紛紛。
滿前妙景無人識，到處清音獨我聞。
偶書·其一
作者：楊簡
朝代：宋

君子不必相與言，禮樂相示甚昭然。
禮樂相示無一言，物物事事妙莫宣。
此妙自覺不可傳，可傳非覺亦非玄。
風雨霜露無非教，哀樂相生先聖篇。
偶書·其三
作者：楊簡
朝代：宋

自古挑才揚，暨漢多書木。
才木雖不同，一音貫吳蜀。
大道無異同，奚庸析耳目。
千載覺者幾，邇來帝錫福。
所知餘百人，宗祖慈湖麓。
天地吾施生，四時吾繼續。
日月吾光明，變化吾機軸。
夫人同此機，宇內皆吾族。
惟日用不知，被褐而懷玉。
禮三百三千，是誰不備足。
父母誰不愛，弟幼誰不育。
事上誰不敬，對賓誰不肅。
步步在杏壇，句句香芬馥。
羣峰穿白雲，碧流響松谷。
諄諄帝誨我，敢不拱承囑。
夙興筆此詩，既復從首讀。
此讀人不聞，惟有庭前菊。
偶書·其二
作者：楊簡
朝代：宋

無聲之樂聞四方，純德孔明即就將。
哀樂相生不可見，衾裘非燠箑非涼。
秋毫莫大泰山小，殤子上壽彭祖夭。
入門金作示吾情，於衛磬聲今不了。
春秋冬夏風雨霜露無非教，胡爲自古學者恁莫曉。
二十年來寖多曉，是殆天欲亨吾道。
屈指何止數十人，知及仁守或可保。
曲禮三千不可思，至哉忠信與孝慈。
水哉水哉也大奇，孔聖無語孟不知。
內丹歌
作者：楊簡
朝代：宋

某聞內丹不可見，不待施工自成煉。
羲皇以上幾春秋，何啻千千萬萬轉。
到今晝夜流光湧，金烏夜照廣寒殿。
餘輝散發綴碧落，稀稠紛糾珠玉濺。
沖氣祥精騰太虛，舒卷飛浮態累變。
映空曉景綠拖藍，錯綺晚凝紅染茜。
有時震響轟冥濛，有時熠燿盤飛線。
有時清潤垂冰絲，有時怱舞瓊花片。
其間秀結成山川，密木繁林飛鳥蟲魚次第現。
龍翔鳳鳴寶藏興，絪縕孕瑞生羣英。
四明之麓鄞之曲，育神含和備五福。
中有祥光兩派明，內虛外應無不燭。
能聽能言能往復。
屈伸俯仰天然奇，不知手舞蹈與足。
二十年前忽轉移，驀過慈川天寶山之西。
翠微曲複烟霞深，變化遊徙誰復知端倪。
石魚樓閣雲氣低，比年往往暫此棲。
御風兩渡浙河去，又尋歸路從桃蹊。
桃源深處無人識，縱復經從當面迷。
天實秘此丹，所見惟童顔。
暫時一語露一班，不直知音又復還。
凈土院
作者：楊簡
朝代：宋

此意分明有底深，蒲團斜倚滿鋪陰。
豈容俗子閒抬眼，只許清風得入林。
我對此君無一事，自言幽處直千金。
古人今已成陳跡，猶向當年擊處尋。
句·其一
作者：楊簡
朝代：宋

山禽說我胸中事，煙柳藏他物外機。
句·其二
作者：楊簡
朝代：宋

萬里蒼茫融妙意，三杯虛白浴天真。
和胡鼓院郊臺致齋即事·其一
作者：楊簡
朝代：宋

聯篇傑作大音稀，雲朶低垂向巧枝。
鈍學久嗟人去速，癡腸一任句來遲。
斷無錦向詩中織，但有春從筆底滋。
盡日齋宮雲聚散，不知步武是誰移。
和胡鼓院郊臺致齋即事·其二
作者：楊簡
朝代：宋

虛口徐行上短廊，拂簷巾角觸山光。
高簷踴躍爭奇怪，巨笋逢迎效短長。
山木剪裁青玉色，茶甌問答素馨香。
是中空洞無邊際，收拾山川盡括囊。
和陳大著追九日之集
作者：楊簡
朝代：宋

起興家山翠作圍，紫宸垂旨未容歸。
千峰來獻無窮妙，萬影相從不敢違。
碧玉壺中丹葉舞，水晶宮裏白雲飛。
憑欄相與謀荒政，第一言無罪歲饑。
喜雪次陳書韻
作者：楊簡
朝代：宋

簾垂不覺夜窗明，清曉從容始下平。
推戶忽驚瓊作地，登樓笑指玉爲京。
暫停枰上猶賢弈，來作絃間太古聲。
甚念衣單塵甑者，毋令彼此有虧成。
嘉定改元久旱得雨詩呈張令君·其一
作者：楊簡
朝代：宋

底事焦勞偃室中，耕農臯月未施工。
兩龍會合千山暗，數日霖零百里同。
舉手盡稱知縣雨，何心領略大王風。
再生天造奚爲報，海有窮時此不窮。
嘉定改元久旱得雨詩呈張令君·其二
作者：楊簡
朝代：宋

兩日長憂積滿中，感深令禱格天工。
欣欣處處人人喜，渺渺茫茫畝畝同。
不至傷如無極雅，行當改賦黍離風。
邑民頌德千和萬，毫楮如何可以窮。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其一
作者：楊簡
朝代：宋

惜也天然一段奇，如何萬古罕人知。
只今烟水平軒檻，觸目無非是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其三
作者：楊簡
朝代：宋

惜也天然一段奇，如何萬古罕人知。
只今山色連深翠，孔子明言是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其二
作者：楊簡
朝代：宋

惜也天然一段奇，如何萬古罕人知。
只今弄月吟風處，孔子明言是孝慈。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其五
作者：楊簡
朝代：宋

惜也天然一段奇，如何萬古罕人知。
只今講學從遊地，一聽思爲一聽疑。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其六
作者：楊簡
朝代：宋

惜也天然一段奇，如何萬古罕人知。
慇懃爲語從遊子，孰是思爲孰是疑。
嘉泰昭陽大淵獻築室董孝君祠之西下有湖焉某曰溪以董君慈孝而得名縣又以是名則是湖宜亦以慈名作詩曰·其四
作者：楊簡
朝代：宋

惜也天然一段奇，如何萬古罕人知。
只今步步雲生足，底用思爲底用疑。
壽倅生辰·其一
作者：楊簡
朝代：宋

州家和氣藹新春，得所親賢蔚豹文。
天遣星辰爲二屏，我將風月作三分。
碧梧翠竹來華胄，岳鳳溟鯤駕慶雲。
敬爲同寅香一瓣，願言臭味等爐薰。
壽倅生辰·其二
作者：楊簡
朝代：宋

方飲屠蘇慶歲元，五開歷草又生賢。
沈檀鬭品來樽底，梅竹交光闖水邊。
好把緋魚追舊事，肯同螃蟹話當年。
聖賢德業歸方寸，穩取崇名上潑天。
壽趙泉使·其一
作者：楊簡
朝代：宋

孕秀鍾鼎慶源長，屬近親依日月光。
弧矢影侵槐陰綠，熊羆夢入藕花香。
詩書博雅今平獻，政事精明古趙張。
九府本根關大體，故分華節到鄱陽。
壽趙泉使·其二
作者：楊簡
朝代：宋

來迎父老喜相扶，才大能令惠愛孚。
十道山川新約束，三樓風月舊規模。
巖巖氣貌踰嵩華，坦坦胸襟有典謨。
仰止光華申善頌，何當斂版向庭趨。
夜蚊
作者：楊簡
朝代：宋

夜蚊告教一何奇，妙語都捐是與非。
偏向耳旁呈雅奏，直來面上發深機。
惜哉頑固終難入，多是聾迷聽者希。
費盡諄諄無領略，更煩明月到窗扉。
大哉
作者：楊簡
朝代：宋

大哉孔聖之言，哀樂相生不可見，傾耳聽之不可聞。
不見乃真見，不聞乃真聞。
子夏雖曰敢不承，實莫之承終於昏，誤認有子爲師道。
曾子覺雖小，而悟孔聖之皜皜。
濯之暴之覺之虧，即濯即暴無不妙。
子思孟子亦近之，惜乎小覺而大非，其言多害道。
二子名聲滿天下，指其非者何其少，滋惑後學何時了。
安得朝家專主孔聖言，盡削異說明大道。
比一二十年覺者寖寖多，幾二百人其天乎。
春秋冬夏風雨霜露無非教，風霆流形庶物露生無非教。
君子不必相與言，雖在畎畝之中，默然即聖無他巧。
大哉孔聖之至言，罔極之德何以報。
奉檄往哭象山復會葬及歸自金溪留宿本縣仙樂觀歸而作是詩·其一
作者：楊簡
朝代：宋

膏露奚爲降，傳聞不偶然。
兩晨呈瑞處，萬葉遶爐前。
嘗審如飴味，誰操動物權。
天權非遠近，不可向人宣。
奉檄往哭象山復會葬及歸自金溪留宿本縣仙樂觀歸而作是詩·其二
作者：楊簡
朝代：宋

道士清晨喜告余，昨朝膏露降濡濡。
夜來輿從留山觀，此瑞端呈邑大夫。
我聞之言半疑信，踏破曉光上孤峻。
巍然古殿漢天師，水遶丹爐葉明潤。
旁觀復折取以前，連日祥應詎偶然。
我亦嘗審甘如飴，是誰執此變化權。
益信人心自靈妙，莫執人神定名號。
此機不動萬象沈，此機一發靡不到。
此機不屬上下中，此機非西南北東。
此機無遠亦無近，此機至正而大公。
此機夫人之所有，何不自貴自善守。
寸善微萌天地知，小惡開元禍隨後。
皇天無親亦無常，願言孜孜兢兢悠久而無疆。
妙庭觀
作者：楊簡
朝代：宋

古人所棄今人慕，不謂蘇公亦世情。
此話若教天上聽，定須笑倒董雙成。
富春龍門
作者：楊簡
朝代：宋

桑麻迤邐入高原，級級差差水落田。
樹色自分深淺綠，山光都在淡濃烟。
竹輿漸近鐘鳴處，詩句來從鳥語邊。
又是一番新樣致，如何寫得十分全。
寶蓮官舍偶作
作者：楊簡
朝代：宋

雲海湖山有主人，寶蓮峰頂露精神。
有時領客登高去，親手挑窗對景新。
萬里蒼茫融妙意，三杯虛白浴天真。
出門更有慇懃在，爲奏松風又絕倫。
張時可惠示甲乙藁
作者：楊簡
朝代：宋

凌晨带月上竹輿，荷君封送兩卷書。
朦朧未省何文字，中道曉色來徐徐。
乃是約齋甲乙藁，驚喜遽讀味新好。
一篇一篇奇益奇，閒姿雅態雲生島。
石泉竹月風蕭蕭，斗牛劍氣秋空高。
意度橫出不可速，灑灑落落真詩豪。
慇懃厚意何以報，熟復謹藏永爲好。
大雅不作繼者誰，恐非少陵所可到。
君心自是思無邪，何假於中植奇葩。
男兒要當追配古聖賢，豈能更與凡卉爭春華。
慈溪金沙岡歌
作者：楊簡
朝代：宋

岡湧金沙來幾里，貼天衮衮白雲裏。
雄峰健隴四奔馳，每每囘顧慈溪水。
慈溪慈溪孝名美，即天之經地之義。
子思不知萬物我發育，推與聖人自固蔽。
己自固蔽禍猶小，固蔽後學禍甚大。
孔子沒近二千年，未有一人措其愆，汩汩昏昏到今日。
所幸慈溪却不然，灼見子思孟子病同源。
不得已指其蔽，寫出世所不傳。
大道蕩蕩而平平，聖訓至明至坦夷，一無荆棘相維纏。
學子首肯斑斑焉，靜明莊敬非强參。
學者多覺近二百，事體大勝於已前。
學徒轉相啟告又未已，大道行乎詎非天。
慶元二年冬後圃蔬莖連理籬楊殊木同枝又蓏生連實東園橘亦并蒂一年四瑞
作者：楊簡
朝代：宋

兄弟和氣與天通，連理蔬莖瑞鬰葱。
造化神機非遠近，不當言異又言同。
明堂侍祠十絕·其一
作者：楊簡
朝代：宋

禮行肆類又稱禋，喜見承平景鑠信。
堪笑漢人誇肸蠁，何如明德遠精純。
明堂侍祠十絕·其七
作者：楊簡
朝代：宋

合宮深敞匝脩廊，萬燭煇煇粲奉璋。
自有質文昭儉度，不須揚厲述齊房。
明堂侍祠十絕·其三
作者：楊簡
朝代：宋

玉軑纔馳霽色開，都人歡呼殷如雷。
曰暘曰雨元無定，都自吾皇一念來。
明堂侍祠十絕·其九
作者：楊簡
朝代：宋

千官移仗拱端門，一日鷄竿萬里春。
湯網本疏民自格，要知家法在深仁。
明堂禮成詩
作者：楊簡
朝代：宋

去臘陳三劄，茲秋奉九筵。
羣英俱有賦，孤跡敢無篇。
宗祀新隆禮，宸衷上格天。
虛明融寂寞，大化合敷宣。
近駭邊烽急，前驚內寇連。
鬼神雖然佑，刑政謹將然。
咸謂公私雜，希聆宰相賢。
積深千萬弊，任止二三年。
苟且姑循舊，嗟咨亦屢傳。
旱蝗難熟視，殍殣慘相聯。
寒後裘方索，薪間火已然。
冕旒幾咫尺，軒陛隔天淵。
善頌無諛語，愚衷有至虔。
願兢兢業業，安止出剛乾。
明融·其一
作者：楊簡
朝代：宋

妙妙融明樂未央，山川人物獻文章。
縱橫組織無邊巧，變化委蛇不可商。
北麓林塘秋靜瑩，南山景氣曉蒼茫。
欲吟無句方徐步，忽報相從注早香。
明融·其三
作者：楊簡
朝代：宋

浄几橫琴晚寒，梅花落在絃間。
我欲清吟無句，轉煩門外青山。
明融·其二
作者：楊簡
朝代：宋

妙絕虛明萬里光，融融靜靜渺茫茫。
其間變化無蹤跡，却有方圓與短長。
仰首看空閒顧盼，聚頭竊語足商量。
竹稍忽作瀟然韻，正是雲門第一章。
次韻吳天機
作者：楊簡
朝代：宋

洪範論時常，心官職雨暘。
分龍何效竭，負扆久憂傷。
禾槁幾於白，苗蘇尚可蒼。
焦勞殊未已，詔旨欲盈箱。
次韻吳機宜
作者：楊簡
朝代：宋

十里松湖乘鴈歸，酒鄉近處一驚飛。
頗聞水月中泉石，笑我年來杖履稀。
歷代詩 三國 其一
作者：楊簡
朝代：宋

兩漢四百載，分爲魏蜀吳。
曹操始居鄴，劉備據成都。
孫權在金陵，鼎足互相圖。
歷代詩 三國 其二
作者：楊簡
朝代：宋

蜀從劉備傳後主，四十餘年爲魏虜。
吳傳孫亮至孫休，晉封孫皓歸命侯。
魏有文明俱稱帝，齊王高貴還相繼。
陳留王立共五君，大業卒傳司馬懿。
歷代詩·三皇五帝
作者：楊簡
朝代：宋

混沌鑿開知幾歲，洪荒莫考傳承裔。
但聞前史載三皇，伏義神農及黄帝。
三皇之後五帝傳，少昊顓頊高辛繼。
唐堯虞舜又繼之，天下於斯爲盛際。
歷代詩·五代
作者：楊簡
朝代：宋

梁主是朱溫，篡唐都汴宋。
友珪及末帝，滅于李克用。
莊宗克用子，滅梁又稱唐。
明宗與愍潞，滅于石敬瑭。
敬瑭晉高祖，其子號少主。
虜爲負義侯，契丹入中土。
晉亡漢始立，知遠實姓劉。
傳子稱隠帝，二世遂爲周。
周家有太祖，姓郭乃名威。
世宗及恭帝，僅能十載期。
共五十三年，天命遂有歸。
歷代詩·唐
作者：楊簡
朝代：宋

唐祖是李淵，太宗高則天。
中宗曾見廢，睿宗傳與玄。
肅代德順憲，穆敬文武宣。
懿僖及昭哀，二十一君傳。
二百九十四，朱梁稱元年。
歷代詩·商
作者：楊簡
朝代：宋

商湯興時民戴后，外丙仲壬繼其後。
太甲沃丁及太庚，小甲雍己及太戊。
仲丁外壬河亶甲，祖乙祖辛傳沃甲。
祖丁相繼有南庚，陽甲之後是盤庚。
盤庚能復興商邑，不幸小辛小乙立。
武丁有德號高宗，祖庚祖甲又無功。
廩辛庚丁逢武乙，太丁帝乙衰王室。
末有紂辛名曰受，民心遂歸周武后。
六百餘年三十主，周得天下商遂亡。
歷代詩·夏
作者：楊簡
朝代：宋

堯舜天位傳禹王，禹之子啟傳太康。
仲康王相少康後，王宁王槐及王芒。
王泄不降王扃立，王廑孔甲何淫荒。
王臯之後有王發，桀放南巢夏始亡。
十七君餘四百歲，夏之天下遂爲商。
歷代詩·宋
作者：楊簡
朝代：宋

太祖太宗兄授弟，兩派天源稱善繼。
真宗嗣位及仁宗，以子傳孫皆聖裔。
英宗有詔嗣濮王，次及神宗哲宗世。
徽宗行道付欽宗，高宗南渡中興帝。
孝宗之末嗣秀王，揖遜而朝誠鮮儼。
歷代詩·宋
作者：楊簡
朝代：宋

宋武是劉裕，傳位從東晉。
滎陽與文帝，遂傳武帝駿。
前廢乃有明，後廢乃立順。
八主六十年，蕭齊因繼運。
歷代詩·東周
作者：楊簡
朝代：宋

平王避難遷洛陽，桓莊僖惠襄頃匡。
定簡靈景兼悼敬，二百餘年春秋王。
春秋之後周之晚，元王貞定相承纂。
哀考威烈遂傳安，夷烈顯聖慎靚赧。
三十七主始爲秦，八百餘年誰謂短。
歷代詩·東晉
作者：楊簡
朝代：宋

夷狄陷河洛，元帝南渡江。
宣帝之曾孫，立號都建康。
明成康與穆，哀廢最堪傷。
簡文武安後，桓玄暫稱王。
卒聞恭帝世，遜位宋武皇。
兩晉十五主，二百年而亡。
歷代詩·東漢
作者：楊簡
朝代：宋

東漢之光武，高皇九世孫。
誅莽中興後，依前十二傳。
明章稱顯肅，乃及和殤安。
順賢沖與質，桓靈極不君。
終當孝獻帝，漢室遂三分。
歷代詩·梁
作者：楊簡
朝代：宋

蕭衍梁武帝，其子號簡文。
孝元恭皇帝，前後共四君。
五十有六載，大位俱于陳。
歷代詩·泰
作者：楊簡
朝代：宋

始皇繼周稱皇帝，傳子胡亥爲二世。
子嬰灞上降漢王，四十餘年非久計。
歷代詩·西周
作者：楊簡
朝代：宋

后稷文王世幾傳，武王方得天下全。
成康昭穆及共懿，孝夷之後厲兼宣。
幽王見殺平王立，以上凡經四百年。
歷代詩·西晉
作者：楊簡
朝代：宋

晉人司馬氏，相魏敢專權。
懿師昭不帝，追謚宣景文。
武帝受魏禪，惠帝實童昏。
劉聰害懷愍，由此失中原。
歷代詩·西漢
作者：楊簡
朝代：宋

西漢十二君，高惠呂后文。
景帝傳于武，遂及昭宣元。
成哀平帝後，王莽乃爲君。
昌邑兼孺子，二人不足云。
歷代詩·陳
作者：楊簡
朝代：宋

陳武名霸先，文帝廢帝傳。
宣帝及後主，共三十二年。
六朝至此滅，天下歸楊堅。
歷代詩·隋
作者：楊簡
朝代：宋

楊堅隋高皇，煬帝遂淫荒。
恭帝不足道，四海正擾攘。
三主四十年，天下禪于唐。
歷代詩·齊
作者：楊簡
朝代：宋

齊主蕭道成，乃是蕭何孫。
武帝鬰林王，海陵鳴帝鸞。
東昏至和帝，七主不足論。
二十有四年，蕭梁遂建元。
湍水巖禱雨詩·其一
作者：楊簡
朝代：宋

湍水龍潭古跡遺，不因老叟有誰知。
鄉人禱雨無靈日，雲魃常羊尚在時。
說與縣家誠且信，去從潭所宿爲期。
囘頭甘澤蘇枯槁，插種工夫未是遲。
湍水巖禱雨詩·其二
作者：楊簡
朝代：宋

精禱何須到處臨，只祈湍水沛甘霖。
驅除旱魃無餘事，感召靈神在寸忱。
庭砌已酣行蟻戰，山川能動老龍吟。
當知一飽皆公賜，雷地何人無喜心。
熙光
作者：楊簡
朝代：宋

兢業初無蹊徑，緝熙本有光明。
自覺自知自信，何思何慮何營。
鏡裏人情喜怒，空中雲氣紆縈。
孔訓於仁用力，箕疇王道平平。
登石魚樓
作者：楊簡
朝代：宋

樓欄倚碧空，綠樹正摇風。
我獨來從容，笑歌於其中。
微涼吹我衣，碧袂紗玲瓏。
詩成自長吟，宛轉音和融。
此意無人會，只許清風同。
亦許空間雲，悠然西又東。
亦許林間禽，幽囀聲無蹤。
亦許山間翁，笑語天機通。
前山對我吟，突兀青重重。
終日賡我歌，知音無瞽宗。
知音自古少，日月空臨照。
天地終不秘，造化今未了。
石魚樓·其一
作者：楊簡
朝代：宋

多謝天工意已勤，四時換樣示吾人。
碧桃丹杏分明了，綠艾紅榴次第陳。
秋鴈聲中休鹵莽，雪梅枝上莫因循。
機關踏著元非彼，正是吾家固有身。
石魚樓·其二
作者：楊簡
朝代：宋

箇裏包坤更括乾，精神微動便紛然。
桃紅柳綠春無跡，魚躍鳶飛妙不傳。
菱浪豈緣風衮衮，荷珠不爲露涓涓。
分明是了何言否，此事難容鄭氏箋。
示葉元吉
作者：楊簡
朝代：宋

元吉三更非鼓聲，慈湖一夜聽鵝鳴。
是同是異難聲說，何慮何思自混成。
爐炭幾番來暖熱，天窗一點吐圓明。
起來又覩無窮景，水檻澄光萬里清。
絕句
作者：楊簡
朝代：宋

凈几橫琴曉寒，梅花落在絃間。
我欲清吟無句，轉煩門外青山。
臨安張帥生辰詩·其一
作者：楊簡
朝代：宋

山野書生百不知，同官元有誕辰詩。
怪他衙報來何晚，笑我詞源發處遲。
坐想鼎來門下士，爭雄盡吐腹中奇。
如何獨有關西後，只解揄揚撫恤辭。
臨安張帥生辰詩·其二
作者：楊簡
朝代：宋

爲恐他人未必知，故推善意入歌詩。
非誇輦轂先彈壓，肯把寬仁作鈍遲。
不但輿情都喜愜，亦聞天語有褒奇。
鋪張才美終難了，只此今朝祝頌辭。
蒙檢討封送所與諸同朝倡酬盛作某老拙愧後礫某祗拜以呈
作者：楊簡
朝代：宋

原廟陪祠曉色開，從容復指綴衣來。
花填輦路驚何早，春向皇都特亟囘。
聲贊俯躬千冠带，香浮夾道萬樓臺。
傳聞歸燕隆親睦，天上雲韶拱玉杯。
蒙訓
作者：楊簡
朝代：宋

父母生子身，身是父母箇。
如何却言我，言我大不可。
父母在此坐，子則不敢坐。
不坐乃當然，父母如天大。
男兒立父旁，女兒立母旁。
男兒拱手立，女兒斂衣裳。
捧盥兼灑掃，將茶及奉湯。
言語須低軟，依前立正方。
兄姊惟恭敬，弟妹常愛慈。
飲食先尊長，不敢遽有之。
尊長若嗔我，嗔我是愛我。
欲我爲君子，所以約束我。
語話須誠實，步履學疎遲。
頭容常正直，四體莫邪欹。
詠春
作者：楊簡
朝代：宋

日日看山不厭山，白雲吞吐翠微間。
靜明光裏無窮樂，只是令人下語難。
謁泰伯廟
作者：楊簡
朝代：宋

三以天下讓，先聖謂至德。
某也拜廟下，太息復太息。
三辭不難知，泰伯無人識。
胡爲無得稱，萬象妙無極。
賀傳憲生辰·其一
作者：楊簡
朝代：宋

奚必生申向嶽求，卧龍山水瑞光浮。
御風天上騎箕尾，持節人間占斗牛。
巖下光芒驚走電，筆端河漢瀉新秋。
精神已致鳴山雨，更願爲霖徧九州。
賀傳憲生辰·其二
作者：楊簡
朝代：宋

鄱陽江上是瀛洲，中有神仙暫此遊。
明月襟懷民善頌，浮雲喜怒我無留。
蟠桃一熟三千歲，玉陛重瞻十二旒。
諳盡民情並世道，從容借筯屬君侯。
賀朱倅
作者：楊簡
朝代：宋

舉杯話別幾時逢，此事分明鑑象中。
到處風光無遠近，毋言易道有西東。
輕輕衣濕梅坡雨，款款舟行柳岸風。
忽憶從遊談笑處，蘇公堤上躍花驄。
贈野牛
作者：楊簡
朝代：宋

曾將大手挽恒河，引得龍來地起波。
何待硯池藏滴水，工夫元不費揩磨。
送章大著出守衡陽
作者：楊簡
朝代：宋

濟濟衆賢俱，徐徐五馬驅。
中司親鴈序，南岳佩魚符。
吳楚從今異，參辰幸小殊。
他時羣玉聚，相與話踟躕。
送黄文叔侍郎赴三山
作者：楊簡
朝代：宋

某信人心即大道，先聖遺言茲可考。
心之精神是謂聖，詔告昭昭復皜皜。
如何後學尚生疑，職由起意而支離。
自此濫觴至滔襄，毋惑懷玉不自知。
何思何慮心思靈，不識不知洞光明。
意萌微動雪沾水，泯然無際澄且清。
侍郎日用所自有，總是本原非左右。
舉而措之於三山，的然民仰如父母。
鑑明水止燭絲釐，變化云爲奇復奇。
斯妙可言不可思，矧可傾耳而聽之。
然而臯禹尚兢業，不作好惡生枝葉。
聖賢相與告戒尚有斯，某也何敢不於侍郎之前獻此詩。
遊樂平明巖
作者：楊簡
朝代：宋

西風吹作明巖去，石屋高虛滴如乳。
是誰不是洞中仙，無人自信吾爲主。
金明池
作者：楊簡
朝代：宋

燕語鶑啼，杏壇春色。
爲甚無人領略，又添箇山青水綠。
是多多少少明明白白，對面不識。
方且蕩然放逸，不亦文辭雕琢。
聖人道君子不必相與言，但示以禮樂，禮樂無言莫穿鑿。
一味融融，無窮靜樂。
步步行行皆妙用，言言句句俱寂寞。
舜曰道心，明心即道。
百姓日用，不知不覺。
從學者再三勤勤有請，也只不可說著。
題將作軍器二監
作者：楊簡
朝代：宋

出入雲從二監中，新來盤薄翠玲瓏。
飽觀大景金星洞，喚作慈湖鬢雪翁。
石怪山奇誰造化，鳶飛魚躍我家風。
只今笑語難聞見，灼與人心萬古同。
題華蓋仙山院默齋
作者：楊簡
朝代：宋

漸漸疎鐘動，幽深一徑開。
炎光隔林麓，清興遶崔嵬。
擬作臨流賦，應須倩雨催。
小窗宜挂起，且放竹風來。
題進月堂
作者：楊簡
朝代：宋

我有一輪月，不圓又不缺。
更無晝與夜，光耀常洞徹。
縱有蔀屋遮，亦莫之閒絕。
將此以爲燭，難作進退說。
句
作者：楊粹
朝代：宋

擊甌樓在碧江隈，樓下江聲寂寞迴。
句
作者：楊粹中
朝代：宋

山猶連蜀道，人已作秦音。
寄僧琴山
作者：楊紬林
朝代：宋

閩海西來山復山，白雲深處見禪關。
幽巖風細鶑聲緩，古寺春深鶴夢閒。
遊子從來悲草綠，老僧渾不計花殘。
笑余猶是紅塵客，盡日攀躋行路難。
劉敬子心所題桂林棲霞洞詩見寄夢想之餘次韵奉酬
作者：楊絳
朝代：宋

從教擾擾校虧成，且可蘧蘧了死生。
八極神遊應有分，幾時杖屨得同行。
垂虹亭
作者：楊絳
朝代：宋

垂虹臨絕景，仙隠寄人間。
遠水吞平野，歸雲補斷山。
空明寬眼界，秀迥破天慳。
深羨鴟夷子，扁舟竟不還。
句
作者：楊緘
朝代：宋

一從天上遺金籍，長向人間作畫屏。
齊山
作者：楊緘
朝代：宋

池陽佳致說齊山，分暇邀朋喜暫攀。
浮世謾同流水急，野僧長伴白雲閑。
中秋月
作者：楊繪
朝代：宋

素月玉寒空，乾坤灝氣通。
光華一夕滿，節候九秋中。
萬里天衢峻，四方人望同。
妖邪無處匿，方顯照臨功。
凌霄花
作者：楊繪
朝代：宋

直饒枝幹凌霄去，猶有根原與地平。
不道花依他樹發，强攀紅日鬭鮮明。
劫權
作者：楊繪
朝代：宋

對敵常觀勢，臨機便得先。
安危心不動，殺活手能專。
勿以欺爲行，須知劫是權。
旁人爛柯看，當局是神仙。
句·其一
作者：楊繪
朝代：宋

高驂黄鶴望天飛，千載誰能繼費禕。
句·其七
作者：楊繪
朝代：宋

朱欄明綠水，古柳照斜陽。
句·其三
作者：楊繪
朝代：宋

清香舊已親陶令，紅艷新能惑阮郎。
句·其二
作者：楊繪
朝代：宋
体裁：句

源有雌雄分碧白。
句·其五
作者：楊繪
朝代：宋

爛紫妖紅色盡卑。
句·其六
作者：楊繪
朝代：宋

高唐神女蘭供澤，姑射仙人雪瑩肌。
句·其四
作者：楊繪
朝代：宋

何必口辭山簡醉，但教心似屈原醒。
壽山
作者：楊繪
朝代：宋

壽山北聳侵隋碧，溳水南流接漢清。
宋玉陽臺猶暮雨，子虛夢澤半春耕。
柳花
作者：楊繪
朝代：宋

春光未老楊花飛，游子此情傷別離。
扳折楊柳贈離別，駸駸匹馬歸何時。
荷花借字詩
作者：楊繪
朝代：宋

香艷憐渠好，無端雜芰窠。
向來因藕斷，特地見絲多。
實有終成的，露摇爭奈何。
深房蓮底味，心裏苦相和。
落花
作者：楊繪
朝代：宋

夜來經雨學啼妝，今日摧紅怨夕陽。
已落旋隨春水急，强留還怯晚風狂。
應將別恨憑鶑語，更把歸期趁蝶忙。
誰謂多情消不得，夢魂猶惜滿欄香。
詩寄東坡
作者：楊繪
朝代：宋

仙舟游漾霅溪風，三奏琵琶一艦紅。
聞望喜傳新政異，夢魂猶憶舊歡同。
二南籍裏知誰在，六客堂中已半空。
細問人間爲宰相，爭如願住水晶宮。
送淳用長老歸邛州
作者：楊繪
朝代：宋

曾扣禪扉喜接陪，師將境物諭輪迴。
燈籠不滅心中火，香印空殘死後灰。
綿邑難留真錫駐，臨邛還慶法堂開。
臨邛綿邑何分別，無去無來無去來。
遊春
作者：楊繪
朝代：宋

傾城追逐艷陽天，上巳清明節序連。
桃李光陰足駘蕩，湖山風月更鮮妍。
谷中答響飄新曲，波底妝光颺綵船。
遲日未西人已醉，綠楊柔弱舞秋千。